02017R0625 — SL — 28.01.2022 — 003.001

To besedilo je zgolj informativne narave in nima pravnega učinka. Institucije Unije za njegovo vsebino ne prevzemajo nobene odgovornosti. Verodostojne različice zadevnih aktov, vključno z uvodnimi izjavami, so objavljene v Uradnem listu Evropske unije. Na voljo so na portalu EUR-Lex. Uradna besedila so neposredno dostopna prek povezav v tem dokumentu

►B UREDBA (EU) 2017/625 EVROPSKEGA PARLAMENTA IN SVETA z dne 15. marca 2017 o izvajanju uradnega nadzora in drugih uradnih dejavnosti, da se zagotovi uporaba zakonodaje o živilih in krmi, pravil o zdravju in dobrobiti živali ter zdravju rastlin in fitofarmacevtskih sredstvih, ter o spremembi uredb (ES) št. 999/2001, (ES) št. 396/2005, (ES) št. 1069/2009, (ES) št. 1107/2009, (EU) št. 1151/2012, (EU) št. 652/2014, (EU) 2016/429 in (EU) 2016/2031 Evropskega parlamenta in Sveta, uredb Sveta (ES) št. 1/2005 in (ES) št. 1099/2009 ter direktiv Sveta 98/58/ES, 1999/74/ES, 2007/43/ES, 2008/119/ES in 2008/120/ES ter razveljavitvi uredb (ES) št. 854/2004 in (ES) št. 882/2004 Evropskega parlamenta in Sveta, direktiv Sveta 89/608/EGS, 89/662/EGS, 90/425/EGS, 91/496/EGS, 96/23/ES, 96/93/ES in 97/78/ES ter sklepa Sveta 92/438/EGS (Uredba o uradnem nadzoru) (Besedilo velja za EGP) (UL L 095 7.4.2017, str. 1)

spremenjena z:





popravljena z:









▼B

UREDBA (EU) 2017/625 EVROPSKEGA PARLAMENTA IN SVETA

z dne 15. marca 2017

o izvajanju uradnega nadzora in drugih uradnih dejavnosti, da se zagotovi uporaba zakonodaje o živilih in krmi, pravil o zdravju in dobrobiti živali ter zdravju rastlin in fitofarmacevtskih sredstvih, ter o spremembi uredb (ES) št. 999/2001, (ES) št. 396/2005, (ES) št. 1069/2009, (ES) št. 1107/2009, (EU) št. 1151/2012, (EU) št. 652/2014, (EU) 2016/429 in (EU) 2016/2031 Evropskega parlamenta in Sveta, uredb Sveta (ES) št. 1/2005 in (ES) št. 1099/2009 ter direktiv Sveta 98/58/ES, 1999/74/ES, 2007/43/ES, 2008/119/ES in 2008/120/ES ter razveljavitvi uredb (ES) št. 854/2004 in (ES) št. 882/2004 Evropskega parlamenta in Sveta, direktiv Sveta 89/608/EGS, 89/662/EGS, 90/425/EGS, 91/496/EGS, 96/23/ES, 96/93/ES in 97/78/ES ter sklepa Sveta 92/438/EGS (Uredba o uradnem nadzoru)

(Besedilo velja za EGP)







NASLOV I

PREDMET UREJANJA, PODROČJE UPORABE IN OPREDELITEV POJMOV

Člen 1

Predmet urejanja in področje uporabe

1. V tej uredbi so določena pravila o: (a) izvajanju uradnega nadzora in drugih uradnih dejavnosti s strani pristojnih organov držav članic; (b) financiranju uradnega nadzora; (c) upravni pomoči in sodelovanju med državami članicami za pravilno uporabo pravil iz odstavka 2; (d) nadzoru, ki ga Komisija izvaja v državah članicah in tretjih državah; (e) sprejetju pogojev, ki se morajo izpolnjevati v zvezi z živalmi in blagom, ki vstopajo v Unijo iz tretje države; (f) vzpostavitvi računalniško podprtega informacijskega sistema za upravljanje informacij in podatkov v zvezi z uradnim nadzorom.

2. Ta uredba se uporablja za izvajanje uradnega nadzora, s katerim se preverja skladnost s pravili, ne glede na to, ali so določena na ravni Unije ali jih določijo države članice za uporabo zakonodaje Unije, na področju: (a) živil ter varnosti, zanesljivosti in neoporečnosti živil v vseh fazah proizvodnje, predelave in distribucije živil, vključno s pravili za zagotavljanje poštenih praks v trgovini in varovanje interesov potrošnikov in informacij, ter o proizvodnji in uporabi materialov in snovi, namenjenih za stik z živili; (b) namernega sproščanja genetsko spremenjenih organizmov (GSO) v okolje zaradi proizvodnje živil in krme; (c) krme in varnosti krme v vseh fazah proizvodnje, predelave, distribucije in uporabe krme, vključno s pravili za zagotavljanje poštenih praks v trgovini ter varovanje zdravja, interesov in obveščenosti potrošnikov; (d) zahtev glede zdravja živali; (e) preprečevanja in čim večjega zmanjševanja tveganja za zdravje ljudi in živali, ki jih povzročajo živalski stranski proizvodi in pridobljeni proizvodi; (f) zahtev glede dobrobiti živali; (g) ukrepov varstva pred škodljivimi organizmi rastlin; (h) zahtev za dajanje na trg in uporabo fitofarmacevtskih sredstev ter za trajnostno rabo pesticidov, razen glede naprav za nanašanje pesticidov; (i) ekološke pridelave in označevanja ekoloških proizvodov; (j) uporabe in označevanja zaščitenih označb porekla, zaščitenih geografskih označb in zajamčenih tradicionalnih posebnosti.

3. Ta uredba se uporablja tudi za izvajanje uradnega nadzora, s katerim se preverja skladnost z zahtevami pravil iz odstavka 2, kadar se te zahteve uporabljajo za živali in blago, ki vstopajo v Unijo ali so namenjeni izvozu iz Unije.

4. Ta uredba se ne uporablja za uradni nadzor za preverjanje skladnosti z: (a) Uredbo (EU) št. 1308/2013; vendar pa se uporablja za preglede na podlagi člena 89 Uredbe (EU) št. 1306/2013, s katerimi se zaznajo morebitne goljufive ali zavajajoče prakse v zvezi s tržnimi standardi iz členov 73 do 91 Uredbe (EU) št. 1308/2013; (b) Direktivo 2010/63/EU Evropskega parlamenta in Sveta ( 1 ); ▼M3 (c) Uredbo (EU) 2019/6 Evropskega parlamenta in Sveta ( 2 ); vendar pa se ta uredba uporablja za uradni nadzor za preverjanje skladnosti s členom 118(1) navedene uredbe. ▼B

5. Členi 4, 5, 6, 8, člen 12(2) in (3), členi 15, 18 do 27, 31 do 34, 37 do 42 in 78, členi 86 do 108, točka (b) člena 112, člen 130 ter členi 131 do 141 se uporabljajo tudi za druge uradne dejavnosti, ki jih izvajajo pristojni organi v skladu s to uredbo ali pravili iz odstavka 2 tega člena.

Člen 2

Uradni nadzor in druge uradne dejavnosti

1. V tej uredbi pomeni „uradni nadzor“ dejavnosti, ki jih izvajajo pristojni organi oziroma pooblaščena telesa ali fizične osebe, na katere se prenesejo določene naloge uradnega nadzora v skladu s to uredbo, da se preveri: (a) skladnost izvajalcev dejavnosti s to uredbo in pravili iz člena 1(2), in (b) da živali ali blago izpolnjujejo zahteve iz pravil iz člena 1(2), tudi za izdajo uradnega spričevala ali uradnega potrdila.

2. V tej uredbi pomeni „druge uradne dejavnosti“ dejavnosti, ki niso uradni nadzor ter jih v skladu s to uredbo in pravili iz člena 1(2) izvajajo pristojni organi oziroma pooblaščena telesa ali fizične osebe, na katere se prenesejo določene druge uradne dejavnosti, vključno z dejavnostmi, katerih namen je preverjanje navzočnosti bolezni živali ali škodljivih organizmov rastlin, preprečevanje ali zadrževanje širjenja takšnih bolezni ali škodljivih organizmov, njihovo izkoreninjenje, podeljevanje dovoljenj ali odobritev ter izdaja uradnih spričeval ali potrdil.

Člen 3

Opredelitev pojmov

V tej uredbi se uporabljajo naslednje opredelitve pojmov:

(1) „živilska zakonodaja“ pomeni živilsko zakonodajo, kakor je opredeljena v točki (1) člena 3 Uredbe (ES) št. 178/2002;

(2) „zakonodaja o krmi“ pomeni zakone in druge predpise, ki urejajo krmo na splošno, zlasti pa varnost krme na ravni Unije oziroma na nacionalni ravni v vseh fazah proizvodnje, predelave, distribucije ali uporabe krme;

(3) „pristojni organi“ pomeni: (a) osrednje organe države članice, odgovorne za organizacijo uradnega nadzora in drugih uradnih dejavnosti v skladu s to uredbo in pravili iz člena 1(2); (b) vsak drug organ, na katerega se prenese ta odgovornost; (c) po potrebi ustrezne organe tretje države;

(4) „nadzorni organ za ekološko pridelavo“ pomeni javnoupravno organizacijo države članice za ekološko pridelavo in označevanje ekoloških proizvodov, na katero so pristojni organi delno ali v celoti prenesli svoje pristojnosti v zvezi z uporabo Uredbe Sveta (ES) št. 834/2007 ( 3 ), in po potrebi vključuje tudi ustrezni organ tretje države ali ustrezni organ, ki deluje v tretji državi;

(5) „pooblaščeno telo“ pomeni ločeno pravno osebo, na katero so pristojni organi prenesli določene naloge uradnega nadzora ali določene naloge, povezane z drugimi uradnimi dejavnostmi;

(6) „postopki za preverjanje nadzora“ pomeni ureditve, ki jih vzpostavijo pristojni organi, in ukrepi, ki jih izvajajo, da bi zagotovili doslednost in učinkovitost uradnega nadzora in drugih uradnih dejavnosti;

(7) „nadzorni sistem“ pomeni sistem, ki vključuje pristojne organe ter sredstva, strukture, ureditve in postopke, vzpostavljene v državi članici za zagotavljanje, da se uradni nadzor izvaja v skladu s to uredbo in pravili iz členov 18 do 27;

(8) „načrt nadzora“ pomeni opis, ki ga pripravijo pristojni organi in v katerem so informacije o strukturi, organizaciji in delovanju sistema uradnega nadzora ter podrobni načrt uradnega nadzora, ki se bo v nekem obdobju izvajal na posameznih področjih za katera veljajo pravila iz člena 1(2);

(9) „živali“ pomeni živali, kakor so opredeljene v točki (1) člena 4 Uredbe (EU) 2016/429;

(10) „bolezni živali“ pomeni bolezni, kakor so opredeljene v točki (16) člena 4 Uredbe (EU) 2016/429;

(11) „blago“ pomeni vse, za kar se uporablja eno ali več pravil iz člena 1(2), razen živali;

(12) „živila“ pomeni živila, kakor so opredeljena v členu 2 Uredbe (ES) št. 178/2002;

(13) „krma“ pomeni krmo, kakor je opredeljena v točki (4) člena 3 Uredbe (ES) št. 178/2002;

(14) „živalski stranski proizvodi“ pomeni živalske stranske proizvode, kakor so opredeljeni v točki (1) člena 3 Uredbe (ES) št. 1069/2009;

(15) „pridobljeni proizvodi“ pomeni pridobljene proizvode, kakor so opredeljeni v točki (2) člena 3 Uredbe (ES) št. 1069/2009;

(16) „rastline“ pomeni rastline, kakor so opredeljene v točki (1) člena 2 Uredbe (EU) 2016/2031;

(17) „škodljivi organizmi rastlin“ pomeni škodljive organizme, kakor so opredeljeni v členu 1(1) Uredbe (EU) 2016/2031;

(18) „fitofarmacevtska sredstva“ pomeni fitofarmacevtska sredstva, kakor so opredeljena v členu 2(1) Uredbe (ES) št. 1107/2009;

(19) „proizvodi živalskega izvora“ pomeni proizvode živalskega izvora, kakor so opredeljeni v točki 8.1 Priloge I k Uredbi (ES) št. 853/2004 Evropskega parlamenta in Sveta ( 4 );

(20) „zarodni material“ pomeni zarodni material, kakor je opredeljen v točki (28) člena 4 Uredbe (EU) 2016/429;

(21) „rastlinski proizvodi“ pomeni rastlinske proizvode, kakor so opredeljeni v točki (2) člena 2 Uredbe (EU) 2016/2031;

(22) „drugi predmeti“ pomeni druge predmete, kakor so opredeljeni v točki (5) člena 2 Uredbe (EU) 2016/2031;

(23) „nevarnost“ pomeni vsakega povzročitelja ali stanje, ki lahko škodljivo vpliva na zdravje ljudi, živali ali rastlin, dobrobit živali ali okolje;

(24) „tveganje“ pomeni funkcijo verjetnosti škodljivega vpliva na zdravje ljudi, živali ali rastlin, dobrobit živali ali okolje in resnosti tega vpliva, ki izhaja iz nevarnosti;

(25) „uradno potrjevanje“ pomeni postopek, s katerim dajo pristojni organi zagotovilo glede skladnosti z eno ali več zahtevami iz pravil iz člena 1(2);

(26) „uradnik za izdajo spričevala“ pomeni: (a) vsakega uradnika pristojnih organov, pooblaščenega za podpisovanje uradnih spričeval v imenu pristojnega organa, ali (b) vsako drugo fizično osebo, ki jo pristojni organi pooblastijo za podpisovanje uradnih spričeval v skladu s pravili iz člena 1(2);

(27) „uradno spričevalo“ pomeni papirni ali elektronski dokument, ki ga podpiše uradnik za izdajo spričeval in pomeni zagotovilo glede skladnosti z eno ali več zahtevami iz pravil iz člena 1(2);

(28) „uradno potrdilo“ pomeni vsako etiketo, oznako ali drugo obliko potrdila, ki jo izdajo izvajalci dejavnosti, ki so za ta namen pod uradnim nadzorom pristojnih organov ali sami pristojni organi in pomeni zagotovilo glede skladnosti z eno ali več zahtevami te uredbe ali pravil iz člena 1(2);

(29) „izvajalec dejavnosti“ pomeni vsako fizično ali pravno osebo, za katero velja ena ali več obveznosti iz pravil iz člena 1(2);

(30) „presoja“ pomeni sistematični in neodvisni pregled, ali so dejavnosti in z njimi povezani rezultati skladni z načrtovano ureditvijo ter ali se ta ureditev učinkovito uporablja in je primerna za doseganje ciljev;

(31) „razvrstitev“ pomeni razvrstitev izvajalcev dejavnosti na podlagi ocene njihove skladnosti z merili razvrščanja;

(32) „uradni veterinar“ pomeni veterinarja, zaposlenega pri pristojnem organu ali drugje, ki ga imenuje pristojni organ in je ustrezno usposobljen za izvajanje uradnega nadzora in drugih uradnih dejavnosti v skladu s to uredbo in z ustreznimi pravili iz člena 1(2);

(33) „inšpektor za zdravje rastlin“ pomeni fizično osebo, zaposleno pri pristojnemu organu ali drugje, ki jo imenuje pristojni organ in je ustrezno usposobljena za izvajanje uradnega nadzora in drugih uradnih dejavnosti v skladu s to uredbo in z ustreznimi pravili iz točke (g) člena 1(2);

(34) „snovi s specifičnim tveganjem“ pomeni snov s specifičnim tveganjem, kakor so opredeljena v točki (g) člena 3(1) Uredbe (ES) št. 999/2001;

(35) „dolga vožnja“ pomeni dolgo vožnjo, kakor je opredeljena v točki (m) člena 2 Uredbe (ES) št. 1/2005;

(36) „naprave za nanašanje pesticidov“ pomeni naprave za nanašanje pesticidov, kakor so opredeljene v točki (4) člena 3 Direktive 2009/128/ES;

(37) „pošiljka“ pomeni število živali ali količino blaga, ki jo zajema isto uradno spričevalo, uradno potrdilo ali kateri koli drug dokument, ki se prevaža z istim prevoznim sredstvom in izvira iz istega ozemlja ali tretje države ter je – razen blaga, za katerega se uporabljajo pravila iz točke (g) člena 1(2) – iste vrste, istega razreda ali istega opisa;

(38) „mejna kontrolna točka“ pomeni kraj in pripadajoče objekte, ki jih država članica določi za izvajanje uradnega nadzora iz člena 47(1);

(39) „izhodna točka“ pomeni mejno kontrolno točko ali kateri koli drugi kraj, ki ga določi država članica, na katerem živali, za katere se uporablja Uredba (ES) št. 1/2005, zapustijo carinsko območje Unije;

(40) „vstopanje v Unijo“ ali „vstop v Unijo“ pomeni vnos živali in blaga na eno od ozemelj, ki so navedena v Prilogi I k tej uredbi, s področij izven navedenih ozemelj, razen kar zadeva pravila iz točke (g) člena 1(2), v zvezi s katerimi pomeni vnos blaga na „ozemlje Unije“, kakor je opredeljeno v drugem pododstavku člena 1(3) Uredbe (EU) 2016/2031;

(41) „dokumentacijski pregled“ pomeni pregled uradnih spričeval, uradnih potrdil in drugih dokumentov, vključno s poslovnimi dokumenti, ki morajo spremljati pošiljko v skladu s pravili iz člena 1(2), člena 56(1) ali izvedbenimi akti, sprejetimi v skladu s členi 77(3), 126(3), 128(1) in 129(1);

(42) „identifikacijski pregled“ pomeni vizualni inšpekcijski pregled, s katerim se preveri, da se vsebina in označitev pošiljke, vključno z oznakami na živalih, zalivkah in prevoznih sredstvih, ujemajo z informacijami v uradnih spričevalih, uradnih potrdilih in drugih spremnih dokumentih;

(43) „fizični pregled“ pomeni pregled živali ali blaga in, kakor je ustrezno, embalaže, prevoznih sredstev, označb in temperature, vzorčenje za analizo, preskušanje ali diagnosticiranje ter vsak drug pregled, ki je potreben za preverjanje skladnosti s pravili iz člena 1(2);

(44) „tranzit“ pomeni premik iz ene tretje države v drugo tretjo državo s prevozom pod carinskim nadzorom prek enega od ozemelj iz Priloge I ali premik z enega od ozemelj iz Priloge I na drugo ozemlje iz Priloge I po prevozu prek ozemlja tretje države, razen kar zadeva pravila iz točke (g) člena 1(2), v zvezi s katerimi pomeni bodisi: (a) premik iz ene tretje države v drugo tretjo državo, kakor je opredeljena v prvem pododstavku člena 1(3) Uredbe (EU) 2016/2031, ki poteka pod carinskim nadzorom čez ozemlje Unije, kakor je opredeljeno v drugem pododstavku člena 1(3) navedene uredbe, bodisi (b) premik z „ozemlja Unije“ na drugi del „ozemlja Unije“, kakor je opredeljeno v drugem pododstavku člena 1(3) Uredbe (EU) 2016/2031, ki poteka čez ozemlje tretje države, kakor je opredeljeno v prvem pododstavku člena 1(3) navedene uredbe;

(45) „carinski nadzor“ pomeni ukrepe carinskega nadzora, kakor so opredeljeni v točki (27) člena 5 Uredbe (EU) št. 952/2013 Evropskega parlamenta in Sveta ( 5 );

(46) „carinska kontrola“ pomeni carinski nadzor, kakor je opredeljen v točki (3) člena 5 Uredbe (EU) št. 952/2013;

(47) „uradno pridržanje“ pomeni postopek, s katerim pristojni organi zagotovijo, da se živali in blago, za katere velja uradni nadzor, ne premikajo ali se vanje ne posega, dokler ni sprejeta odločitev o njihovem namembnem kraju; vključuje skladiščenje pri izvajalcih dejavnosti v skladu z navodili in pod nadzorom pristojnih organov;

(48) „dnevnik vožnje“ pomeni dokument, določen v točkah 1 do 5 Priloge II k Uredbi (ES) št. 1/2005;

(49) „uradni pomočnik“ pomeni predstavnika pristojnih organov, usposobljenega v skladu z zahtevami, določenimi na podlagi člena 18 in zadolženega za izvajanje določenih nalog uradnega nadzora ali določenih nalog, povezanih z drugimi uradnimi dejavnostmi;

(50) „meso in užitni deli“ pomeni za namene točke (a) člena 49(2) te uredbe proizvode s tarifnimi številkami 0201 do 0208 poglavja 2 oddelka I dela II Priloge I k Uredbi Sveta (EGS) št. 2658/87 ( 6 );

(51) „oznaka zdravstvene ustreznosti“ pomeni oznako, ki se namesti po uradnem nadzoru iz točk (a) in (c) člena 18(2) ter dokazuje, da je meso primerno za prehrano ljudi.







NASLOV II

URADNI NADZOR IN DRUGE URADNE DEJAVNOSTI V DRŽAVAH ČLANICAH







POGLAVJE I

Pristojni organi

Člen 4

Določitev pristojnih organov

1. Za vsako področje, ki ga urejajo pravila iz člena 1(2), države članice določijo pristojni organ ali organe, na katere prenesejo odgovornost za organizacijo ali izvajanje uradnega nadzora in drugih uradnih dejavnosti.

2. Kadar država članica na enem področju prenese pristojnost za organizacijo ali izvajanje uradnega nadzora ali drugih uradnih dejavnosti na več kot en pristojni organ na nacionalni, regionalni ali lokalni ravni ali kadar pristojnim organom, določenim v skladu z odstavkom 1, navedena določitev omogoča, da prenesejo nekatere odgovornosti za uradni nadzor ali druge uradne dejavnosti na druge javne organe, država članica: (a) zagotovi uspešno in učinkovito usklajevanje med vsemi vpletenimi organi ter doslednost in učinkovitost uradnega nadzora ali drugih uradnih dejavnosti na svojem ozemlju in (b) v skladu s svojimi ustavnimi zahtevami določi en sam organ, pristojen za usklajevanje sodelovanja in stikov s Komisijo in drugimi državami članicami v zvezi z uradnim nadzorom in drugimi uradnimi dejavnostmi, ki se izvajajo na posameznih področjih, za katere veljajo pravila iz člena 1(2).

3. Pristojni organi, odgovorni za preverjanje skladnosti s pravili iz točke (i) člena 1(2), lahko nekatere odgovornosti v zvezi z uradnim nadzorom ali drugimi uradnimi dejavnostmi prenesejo na enega ali več nadzornih organov za ekološko pridelavo. V takih primerih vsem dodelijo šifre.

4. Države članice zagotovijo, da se Komisiji sporočijo kontaktni podatki in vsakršne spremembe glede: (a) pristojnih organov, določenih v skladu z odstavkom 1; (b) organov, določenih v skladu s točko (b) odstavka 2; (c) nadzornih organov za ekološko pridelavo iz odstavka 3; (d) pooblaščenih teles iz člena 28(1).

Informacije iz prvega pododstavka dajo države članice na voljo tudi javnosti, vključno prek spleta.

Člen 5

Splošne obveznosti glede pristojnih organov in nadzornih organov za ekološko pridelavo

1. Pristojni organi in nadzorni organi za ekološko pridelavo imajo: (a) vzpostavljene postopke in/ali ureditve za zagotavljanje učinkovitosti in ustreznosti uradnega nadzora in drugih uradnih dejavnosti; (b) vzpostavljene postopke in/ali ureditve za zagotavljanje nepristranskosti, kakovosti in doslednosti uradnega nadzora in drugih uradnih dejavnosti na vseh ravneh; (c) vzpostavljene postopke in/ali ureditve za zagotavljanje, da osebje, ki izvaja uradni nadzor in druge uradne dejavnosti, ni v nikakršnem nasprotju interesov; (d) ustrezne laboratorijske zmogljivosti za analizo, preskušanje in diagnosticiranje ali dostop do teh zmogljivosti; (e) dovolj ustrezno usposobljenega in izkušenega osebja za uspešno in učinkovito izvajanje uradnega nadzora in drugih uradnih dejavnosti ali dostop do takega osebja; (f) ustrezne in pravilno vzdrževane objekte in opremo za zagotovitev, da lahko osebje uspešno in učinkovito izvaja uradni nadzor in druge uradne dejavnosti; (g) pravna pooblastila za izvajanje uradnega nadzora in drugih uradnih dejavnosti ter sprejemanje ukrepov, določenih v tej uredbi in pravilih iz člena 1(2); (h) vzpostavljene pravne postopke, s katerimi se osebju zagotovi dostop do prostorov in dokumentacije izvajalcev dejavnosti, da lahko ustrezno opravi svoje naloge; (i) vzpostavljene načrte izrednih ukrepov, ki so jih pripravljeni izvajati v nujnih primerih, po potrebi v skladu s pravili iz člena 1(2).

2. Vsa imenovanja uradnih veterinarjev so pisna, v njih pa se določijo uradni nadzor in druge uradne dejavnosti ter s tem povezane naloge, za katere se opravi imenovanje. Za vse uradne veterinarje veljajo zahteve, naložene osebju pristojnih organov iz te uredbe, vključno z zahtevo, da ne smejo biti v nikakršnem nasprotju interesov.

3. Vsa imenovanja uradnih fitosanitarnih inšpektorjev so v pisni obliki, v njih pa se določijo uradni nadzor in druge uradne dejavnosti ter s tem povezane naloge, za katere se opravi imenovanje. Za vse uradne fitosanitarne inšpektorje veljajo zahteve, naložene osebju pristojnih organov na podlagi te uredbe, vključno z zahtevo, da ne smejo biti v nikakršnem nasprotju interesov.

4. Osebje, ki izvaja uradni nadzor in druge uradne dejavnosti: (a) je deležno ustreznega usposabljanja na svojem področju pristojnosti, da lahko strokovno izpolnjuje svoje naloge ter dosledno izvaja uradni nadzor in druge uradne dejavnosti; (b) spremlja novosti na svojem področju pristojnosti in se po potrebi redno dodatno usposablja in (c) je deležno usposabljanja glede tem iz poglavja I Priloge II in obveznosti pristojnih organov na podlagi te uredbe, kakor je ustrezno.

Pristojni organi, nadzorni organi za ekološko pridelavo in pooblaščena telesa pripravijo in izvajajo programe usposabljanja, da osebju, ki izvaja uradni nadzor in druge uradne dejavnosti, zagotovijo usposabljanje iz točk (a), (b) in (c).

5. Kadar imajo službe pristojnega organa več kot eno pristojno enoto za izvajanje uradnega nadzora ali drugih uradnih dejavnosti, se med različnimi enotami zagotovita uspešno in učinkovito usklajevanje in sodelovanje.

Člen 6

Presoje pristojnih organov

1. Pristojni organi za zagotovitev skladnosti s to uredbo izvajajo notranje presoje ali naročijo presoje svojega delovanja in glede na rezultate teh presoj sprejmejo ustrezne ukrepe.

2. Presoje iz odstavka 1 so predmet neodvisnega pregleda in se izvajajo na pregleden način.

Člen 7

Pravica do pritožbe

Fizične in pravne osebe imajo v skladu z nacionalnim pravom pravico do pritožbe zoper odločitve, ki jih pristojni organi sprejmejo v zvezi z njimi skladno s členom 55, členom 66(3) in (6), členom 67, točko (b) člena 137(3) ter členom 138(1) in (2).

Pravica do pritožbe ne vpliva na obveznost pristojnih organov, da hitro ukrepajo, da v skladu s to uredbo in pravili iz člena 1(2) odpravijo ali obvladajo tveganja za zdravje ljudi, živali ali rastlin, ali dobrobit živali ali v primeru GSO in fitofarmacevtskih sredstev tudi za okolje.

Člen 8

Obveznosti pristojnih organov glede zaupnosti

1. Pristojni organi, ob upoštevanju odstavka 3, zagotovijo, da se informacije, pridobljene pri izvajanju nalog v okviru uradnega nadzora in drugih uradnih dejavnosti, ne razkrijejo tretjim osebam, kadar za te informacije zaradi njihove narave na podlagi nacionalne zakonodaje ali zakonodaje Unije velja obveznost varovanja poslovne skrivnosti.

V ta namen države članice zagotovijo, da za osebje in druge posameznike, vključene v uradni nadzor in druge uradne dejavnosti, veljajo ustrezne obveznosti glede zaupnosti.

2. Odstavek 1 velja tudi za nadzorne organe za ekološko pridelavo, pooblaščena telesa in fizične osebe, na katere se prenesejo določene naloge uradnega nadzora, ter uradne laboratorije.

3. Razen če obstaja prevladujoči javni interes za razkritje in brez poseganja v primere, v katerih se razkritje zahteva v skladu z zakonodajo Unije ali nacionalno zakonodajo, informacije, za katere velja obveznost varovanja poslovne skrivnosti iz odstavka 1, vključujejo informacije, katerih razkritje bi ogrozilo: (a) namen inšpekcijskih pregledov, preiskav ali presoj; (b) varstvo poslovnih interesov izvajalca dejavnosti ali katere koli druge fizične ali pravne osebe ali (c) varstvo sodnih postopkov in pravnega svetovanja.

4. Pristojni organi pri ugotavljanju, ali obstaja prevladujoči javni interes, zaradi katerega je razkritje informacij, za katere velja obveznost varovanja poslovne skrivnosti iz odstavka 1, upravičeno, med drugim upoštevajo morebitna tveganja za zdravje ljudi, živali ali rastlin ali za okolje ter vrsto, resnost in obseg takih tveganj.

5. Obveznosti glede zaupnosti iz tega člena pristojnim organom ne preprečujejo, da objavijo ali dajo javnosti drugače na voljo informacije o rezultatu uradnega nadzora v zvezi s posameznimi izvajalci dejavnosti, če sta – brez poseganja v primere, v katerih se razkritje zahteva v skladu z zakonodajo Unije ali nacionalno zakonodajo – izpolnjena naslednja pogoja: (a) zadevnemu izvajalcu dejavnosti se ob upoštevanju nujnosti razmer omogoči, da pred objavo ali razkritjem poda pripombe k informacijam, ki jih imajo pristojni organi namen objaviti ali drugače dati na voljo javnosti, in (b) v informacijah, ki se objavijo ali dajo drugače na voljo javnosti, se upoštevajo pripombe zadevnega izvajalca dejavnosti ali pa se te informacije objavijo ali razkrijejo skupaj s takimi pripombami.







POGLAVJE II

Uradni nadzor







Oddelek I

Splošne zahteve

Člen 9

Splošna pravila o uradnem nadzoru

1. Pristojni organi izvajajo uradni nadzor nad vsemi izvajalci dejavnosti redno, na podlagi tveganja in ustrezno pogosto ob upoštevanju: (a) znanega tveganja, povezanega z: (i) živalmi in blagom; (ii) dejavnostmi, ki jih nadzorujejo izvajalci dejavnosti; (iii) krajem dejavnosti ali operacij izvajalcev dejavnosti; (iv) uporabo proizvodov, postopkov, materialov ali snovi, ki lahko vplivajo na varnost, zanesljivost in neoporečnost živil, varnost krme, zdravje ali dobrobit živali oziroma zdravje rastlin ali ki lahko v primeru GSO in fitofarmacevtskih sredstev škodljivo vplivajo tudi na okolje; (b) kakršnih koli informacij, ki kažejo na verjetnost, da bi potrošniki lahko bili zavedeni, zlasti glede vrste, istovetnosti, značilnosti, sestave, količine, trajnosti, države izvora, kraja porekla oziroma postopka proizvodnje ali pridelave živil; (c) preteklih rezultatov uradnega nadzora, opravljenega nad izvajalci dejavnosti, in njihove skladnosti s pravili iz člena 1(2); (d) zanesljivosti in rezultatov nadzora za ugotavljanje skladnosti s pravili iz člena 1(2), ki so ga izvedli izvajalci dejavnosti sami ali ki ga je izvedla tretja oseba na njihovo zahtevo, po potrebi vključno z zasebnimi shemami za zagotavljanje kakovosti, in (e) kakršnih koli informacij, ki bi lahko nakazovale neskladnost s pravili iz člena 1(2).

2. Pristojni organi izvajajo uradni nadzor redno in ustrezno pogosto glede na tveganje, da odkrijejo morebitne namerne kršitve pravil iz člena 1(2) zaradi goljufivih ali zavajajočih praks in ob upoštevanju informacij o takih kršitvah, ki se izmenjajo v okviru mehanizmov upravne podpore iz členov 102 do 108, in vseh drugih informacij o možnosti takih kršitev.

3. Uradni nadzor, ki se opravi pred dajanjem na trg ali premikom nekaterih živali in blaga za izdajo uradnih spričeval ali uradnih potrdil in se zahteva v skladu s pravili iz člena 1(2) kot pogoj za dajanje na trg ali premik živali ali blaga, se izvaja v skladu s: (a) pravili iz člena 1(2); (b) veljavnimi delegiranimi in izvedbenimi akti, ki jih je Komisija sprejela v skladu s členi 18 do 27.

4. Uradni nadzor se izvaja brez predhodnega obvestila, razen kadar je takšno obvestilo potrebno in ustrezno utemeljeno za izvedbo uradnega nadzora. Kar zadeva uradni nadzor na zahtevo izvajalca dejavnosti, lahko pristojni organ odloči, ali se uradni nadzor izvede s predhodnim obvestilom ali brez. Uradni nadzor s predhodnim obvestilom ne izključuje uradnega nadzora brez predhodnega obvestila.

5. Uradni nadzor se izvaja tako, da se izvajalcu dejavnosti povzroči čim manjše upravno breme in da čim manj ovira njegovo poslovanje, ne da bi to negativno vplivalo na učinkovitost nadzora.

6. Pristojni organi ob upoštevanju dejstva, da je treba nadzor prilagoditi specifičnim okoliščinam, uradni nadzor izvajajo enako ne glede na to, ali so zadevne živali in blago: (a) na voljo na trgu Unije in izvirajo iz države članice, v kateri se izvaja uradni nadzor, ali iz druge države članice; (b) namenjene izvozu iz Unije ali (c) v procesu vstopa v Unijo.

7. V obsegu, ki je nujno potreben za organizacijo uradnega nadzora, lahko namembne države članice od izvajalcev dejavnosti, ki se jim živali ali blago dostavijo iz druge države članice, zahtevajo, naj sporočijo prispetje takih živali ali blaga.

Člen 10

Izvajalci dejavnosti, postopki in dejavnosti, za katere velja uradni nadzor

1. V obsegu, potrebnem za ugotavljanje skladnosti s pravili iz člena 1(2), pristojni organi izvajajo uradni nadzor nad: (a) živalmi in blagom v vseh fazah proizvodnje, predelave, distribucije in uporabe; (b) snovmi, materiali ali drugimi predmeti, ki lahko vplivajo na značilnosti ali zdravje živali in blaga, ter skladnosti z veljavnimi zahtevami v vseh fazah proizvodnje, predelave, distribucije in uporabe; (c) izvajalci dejavnosti, kar zadeva dejavnosti – vključno z rejo živali –, opremo, prevoznimi sredstvi, prostori in drugimi lokacijami pod njihovim nadzorom ter njihovo okolico, ter s tem povezano dokumentacijo.

2. Brez poseganja v pravila o obstoječih seznamih ali evidencah, vzpostavljenih na podlagi pravil iz člena 1(2), pristojni organi pripravijo in posodabljajo seznam izvajalcev dejavnosti. Kadar takšen seznam ali evidenca že obstaja za druge namene, se lahko uporabi tudi za namene te uredbe.

3. Komisija sprejme delegirane akte v skladu s členom 144 za spremembe te uredbe v zvezi z določitvijo kategorij izvajalcev dejavnosti, ki so izvzeti iz uvrstitve na seznam izvajalcev dejavnosti iz odstavka 2 tega člena, kadar bi njihova uvrstitev na takšen seznam povzročila nesorazmerno upravno breme v primerjavi s tveganjem, povezanim z njihovimi dejavnostmi.

Člen 11

Preglednost uradnega nadzora

1. Pristojni organi izvajajo uradni nadzor zelo pregledno in dajo javnosti vsaj enkrat letno, tudi prek objave na spletu, na voljo ustrezne informacije v zvezi z organizacijo in izvajanjem uradnega nadzora.

Zagotovijo tudi redno in pravočasno objavljanje informacij o:

(a) vrsti, številu in rezultatih uradnega nadzora;

(b) vrsti in številu primerov ugotovljenih neskladnosti;

(c) vrsti in številu primerov, v katerih so pristojni organi ukrepali v skladu s členom 138, in

(d) vrsti in številu primerov, v katerih so bile naložene kazni iz člena 139.

Informacije iz točk (a) do (d) drugega pododstavka tega odstavka se po potrebi lahko zagotovijo z objavo letnega poročila iz člena 113(1).

2. Pristojni organi vzpostavijo postopke, s katerimi zagotovijo, da se netočne informacije, ki so bile dane na voljo javnosti, ustrezno popravijo.

3. Pristojni organi lahko objavijo ali drugače dajo javnosti na voljo informacije o razvrstitvi posameznih izvajalcev dejavnosti na podlagi rezultatov enega ali več uradnih nadzorov, če sta izpolnjena naslednja pogoja: (a) merila razvrščanja so objektivna, pregledna in javno dostopna ter (b) vzpostavljene so ustrezne ureditve za zagotavljanje pravičnosti, doslednosti in preglednosti postopka razvrstitve.

Člen 12

Dokumentirani nadzorni postopki

1. Pristojni organi izvajajo uradni nadzor v skladu z dokumentiranimi postopki.

Ti postopki zajemajo vsebinska področja za nadzorne postopke iz poglavja II Priloge II in vsebujejo navodila za osebje, ki izvaja uradni nadzor.

2. Pristojni organi imajo vzpostavljene postopke za preverjanje nadzora.

3. Pristojni organi: (a) sprejmejo popravne ukrepe v vseh primerih, v katerih se s postopki iz odstavka 2 ugotovijo pomanjkljivosti, in (b) posodobijo dokumentirane postopke iz odstavka 1, kakor je ustrezno.

4. Odstavki 1, 2 in 3 se uporabljajo tudi za pooblaščena telesa in nadzorne organe za ekološko pridelavo.

Člen 13

Zapisniki o uradnem nadzoru

1. Pristojni organi pripravijo pisni zapisnik o vsakem uradnem nadzoru, ki ga izvedejo. Ti zapisniki so lahko na papirju ali v elektronski obliki.

Ti zapisniki vključujejo:

(a) opis namena uradnega nadzora;

(b) uporabljene metode nadzora;

(c) rezultate uradnega nadzora in

(d) po potrebi ukrepe, ki jih pristojni organi zahtevajo od zadevnega izvajalca dejavnosti na podlagi rezultatov uradnega nadzora.

2. Če se zaradi namenov sodnih preiskav ali varstva sodnih postopkov ne zahteva drugače, se izvajalcem dejavnosti, v zvezi s katerimi se izvede uradni nadzor, na njihovo zahtevo zagotovi izvod zapisnika iz odstavka 1, razen če je bilo izdano uradno spričevalo ali uradno potrdilo. Pristojni organi izvajalca dejavnosti nemudoma pisno obvestijo o vseh primerih neskladnosti, ugotovljenih pri uradnem nadzoru.

3. Kadar se za uradni nadzor zahteva stalna ali redna navzočnost osebja ali predstavnikov pristojnih organov v prostorih izvajalca dejavnosti, se zapisniki iz odstavka 1 pripravljajo tako pogosto, da so pristojni organi in izvajalec dejavnosti lahko: (a) redno obveščeni o stopnji skladnosti in (b) nemudoma obveščeni o vseh primerih neskladnosti, ugotovljenih pri uradnem nadzoru.

4. Odstavki 1, 2 in 3 se uporabljajo tudi za pooblaščena telesa, nadzorne organe za ekološko pridelavo in fizične osebe, na katere se prenesejo določene naloge uradnega nadzora.

Člen 14

Metode in tehnike uradnega nadzora

Metode in tehnike uradnega nadzora vključujejo, kakor je ustrezno:

(a) pregled nadzora, ki so ga vzpostavili izvajalci dejavnosti, in doseženih rezultatov;

(b) inšpekcijski pregled: (i) opreme, prevoznih sredstev, prostorov in drugih lokacij pod nadzorom izvajalcev dejavnosti ter njihove okolice; (ii) živali in blaga, vključno s polizdelki, surovin, sestavin, pomožnih sredstev v predelavi in drugih proizvodov, ki se uporabljajo za pripravo in proizvodnjo blaga ali krmljenje ali zdravljenje živali; (iii) proizvodov in postopkov za čiščenje in vzdrževanje; (iv) sledljivosti, označevanja, predstavitve, oglaševanja in zadevne embalaže, vključno z materiali, namenjenimi za stik z živili;

(c) pregled higienskih razmer v prostorih izvajalcev dejavnosti;

(d) oceno postopkov dobre proizvodne prakse, dobre higienske prakse, dobre kmetijske prakse ter postopkov, ki temeljijo na načelih analize tveganj in kritičnih kontrolnih točk (HACCP);

(e) dokumentacijski pregled, evidence o sledljivosti in druge evidence, ki so lahko pomembni za oceno skladnosti s pravili iz člena 1(2), po potrebi vključno z dokumenti, priloženimi živilom, krmi in vsaki snovi ali materialu, ki vstopa v obrat ali ga zapušča;

(f) pogovore z izvajalci dejavnosti in njihovim osebjem;

(g) preverjanje meritev, ki jih opravi izvajalec dejavnosti, in drugih rezultatov preskušanj;

(h) vzorčenje, analize, diagnosticiranje in preskušanje;

(i) presoje izvajalcev dejavnosti;

(j) vsako drugo dejavnost, ki je potrebna za odkrivanje primerov neskladnosti.

Člen 15

Obveznosti izvajalcev dejavnosti

1. Če je to potrebno za izvajanje uradnega nadzora ali drugih uradnih dejavnosti, izvajalci dejavnosti na zahtevo pristojnih organov omogočijo osebju pristojnih organov dostop do: (a) opreme, prevoznih sredstev, prostorov in drugih lokacij pod njihovim nadzorom ter njihove okolice; (b) svojih računalniško podprtih informacijskih sistemov; (c) živali in blaga pod njihovim nadzorom; (d) svojih dokumentov in vseh drugih ustreznih informacij.

2. Izvajalci dejavnosti med uradnim nadzorom in drugimi uradnimi dejavnostmi pomagajo osebju pristojnih organov in nadzornih organov za ekološko pridelavo ter z njim sodelujejo pri opravljanju njihovih nalog.

3. Izvajalec dejavnosti, odgovoren za pošiljko, ki vstopa v Unijo, ima poleg obveznosti, določenih v odstavkih 1 in 2 tudi obveznost, da brez odlašanja da na voljo na papirju ali v elektronski obliki vse informacije o živalih in blagu.

4. Komisija lahko z izvedbenimi akti določi pravila glede sodelovanja in izmenjave informacij med izvajalci dejavnosti in pristojnimi organi, kar zadeva prispetje in raztovarjanje živali in blaga iz člena 47(1), kadar je to potrebno za zagotovitev njihove popolne identifikacije in učinkovito izvedbo uradnega nadzora v zvezi s takšnimi živalmi in blagom. Ti izvedbeni akti se sprejmejo v skladu s postopkom pregleda iz člena 145(2).

5. Za namene člena 10(2) in ob upoštevanju člena 10(3) izvajalci dejavnosti pristojnim organom zagotovijo vsaj naslednje posodobljene podatke: (a) svoje ime in pravno obliko in (b) specifične dejavnosti, ki jih izvajajo, vključno z dejavnostmi, ki jih izvajajo s sredstvi komunikacije na daljavo, in lokacije pod njihovim nadzorom.

6. Obveznosti izvajalcev dejavnosti iz tega člena se uporabljajo tudi, kadar uradni nadzor in druge uradne dejavnosti izvajajo uradni veterinarji, inšpektorji za zdravje rastlin, pooblaščena telesa, nadzorni organi in fizične osebe, na katere se prenesejo določene naloge uradnega nadzora ali določene naloge v zvezi z drugimi uradnimi dejavnostmi.







Oddelek II

Dodatne zahteve za uradni nadzor in druge uradne dejavnosti na določenih področjih

Člen 16

Dodatne zahteve

1. Na področjih, ki jih urejajo pravila iz tega oddelka, se ta pravila uporabljajo poleg drugih pravil iz te uredbe.

2. Komisija pri sprejemanju delegiranih in izvedbenih aktov iz tega oddelka upošteva: (a) izkušnje, ki so jih pristojni organi ter nosilci živilske dejavnosti in dejavnosti ►C2 poslovanja s krmo ◄ pridobili pri uporabi postopkov iz člena 5 Uredbe Evropskega parlamenta in Sveta (ES) št. 852/2004 ( 7 ) in člena 6 Uredbe Evropskega parlamenta in Sveta (ES) št. 183/2005 ( 8 ); (b) znanstveni in tehnološki napredek; (c) pričakovanja potrošnikov glede sestave živil in spremembe prehranskih vzorcev; (d) tveganja za zdravje ljudi, živali in rastlin, povezana z živalmi in blagom, in (e) informacije o morebitnih namernih kršitvah zaradi goljufivih ali zavajajočih praks.

3. Če to ne preprečuje doseganja ciljev na podlagi pravil iz člena 1(2), Komisija pri sprejemanju delegiranih in izvedbenih aktov iz tega oddelka upošteva: (a) potrebo po poenostavitvi uporabe delegiranih in izvedbenih aktov, ob upoštevanju vrste in velikosti malih podjetij; (b) potrebo po tem, da se omogoči nadaljnja uporaba tradicionalnih metod v vseh fazah proizvodnje, predelave ali distribucije živil in proizvodnja tradicionalnih živil, in (c) potrebe izvajalcev dejavnosti v regijah, za katere veljajo posebne geografske omejitve.

Člen 17

Posebne opredelitve pojmov

Za namene člena 18:

(a) „pod odgovornostjo uradnega veterinarja“ pomeni, da uradni veterinar za izvajanje ukrepa pooblasti uradnega pomočnika;

(b) „pod nadzorom uradnega veterinarja“ pomeni, da uradni pomočnik izvaja ukrep pod odgovornostjo uradnega veterinarja, medtem ko je uradni veterinar v času, potrebnem za izvedbo tega ukrepa, prisoten v obratu, kjer se ukrep izvaja;

(c) „pregled ante mortem“ pomeni preverjanje zahtev glede zdravja ljudi in živali ter dobrobiti živali pred zakolom, kar po potrebi vključuje klinični pregled vsake posamezne živali in preverjanje podatkov o prehranjevalni verigi iz oddelka III Priloge II k Uredbi (ES) št. 853/2004;

(d) „pregled post mortem“ pomeni preverjanje v klavnici ali obratu za obdelavo divjadi glede skladnosti z zahtevami, ki se uporabljajo za: (i) trupe, kakor so opredeljeni v točki 1.9 Priloge I k Uredbi (ES) št. 853/2004, in užitne dele, kakor so opredeljeni v točki 1.11 navedene priloge, da se določi, ali je meso primerno za prehrano ljudi; (ii) varno odstranjevanje snovi s specifičnim tveganjem ter (iii) zdravje in dobrobit živali.

Člen 18

Posebna pravila o uradnem nadzoru in za ukrepanje pristojnih organov v zvezi s proizvodnjo proizvodov živalskega izvora, namenjenih za prehrano ljudi

1. Uradni nadzor, ki se izvaja za preverjanje skladnosti s pravili iz člena 1(2) te uredbe v zvezi s proizvodi živalskega izvora, namenjenimi za prehrano ljudi, vključuje preverjanje skladnosti z zahtevami iz uredb (ES) št. 852/2004, (ES) št. 853/2004, (ES) št. 1069/2009 in (ES) št. 1099/2009, kakor je ustrezno.

2. Uradni nadzor iz odstavka 1, ki se izvaja v zvezi s proizvodnjo mesa, vključuje: (a) pregled ante mortem, ki ga v klavnici izvede uradni veterinar, ki mu lahko v zvezi s predizborom živali pomagajo za to usposobljeni uradni pomočniki; (b) z odstopanjem od točke (a), kar zadeva perutnino in lagomorfe, pregled ante mortem, ki ga izvede uradni veterinar ali ki se izvede pod njegovim nadzorom oziroma – če se zagotovijo zadostna jamstva – pod njegovo odgovornostjo; (c) pregled post mortem, ki ga izvede uradni veterinar ali ki se izvede pod njegovim nadzorom oziroma – kadar se zagotovijo zadostna jamstva – pod njegovo odgovornostjo; (d) ostali uradni nadzor, ki ga v klavnicah, razsekovalnicah in obratih za obdelavo divjadi izvede uradni veterinar ali ki se izvede pod njegovim nadzorom oziroma – kadar se zagotovijo zadostna jamstva – pod njegovo odgovornostjo, da se preveri skladnost z zahtevami, ki veljajo za: (i) higieno pri proizvodnji mesa; (ii) prisotnost ostankov zdravil za uporabo v veterinarski medicini in onesnaževal v proizvodih živalskega izvora, namenjenih za prehrano ljudi; (iii) presoje dobrih higienskih praks ter postopkov, ki temeljijo na načelih HACCP; (iv) laboratorijske preskuse za odkrivanje prisotnosti povzročiteljev zoonoze in bolezni živali ter za preverjanje skladnosti z mikrobiološkimi merili iz točke (b) člena 2 Uredbe Komisije (ES) št. 2073/2005 ( 9 ); (v) ravnanje z živalskimi stranskimi proizvodi in snovmi s specifičnim tveganjem ter njihovo odstranjevanje; (vi) zdravje in dobrobit živali.

3. Pristojni organ lahko na podlagi analize tveganja osebju klavnice dovoli, da sodeluje pri izvajanju nalog v zvezi z uradnim nadzorom iz odstavka 2 v obratih za zakol perutnine ali lagomorfov ali da v klavnicah za zakol drugih vrst živali izvaja določene naloge vzorčenja in preskušanja v zvezi s takšnim nadzorom, če osebje izpolnjuje naslednje pogoje: (a) deluje neodvisno od proizvodnega osebja klavnice; (b) je ustrezno usposobljeno za izvajanje zadevnih nalog in (c) zadevne naloge izvaja ob prisotnosti in v skladu z navodili uradnega veterinarja ali uradnega pomočnika.

4. Kadar se pri uradnem nadzoru iz točk (a) in (c) odstavka 2 ne odkrijejo nikakršne pomanjkljivosti, zaradi katerih bi bilo meso neprimerno za prehrano ljudi, uradni veterinar na meso domačih kopitarjev, gojenih sesalskih vrst divjadi, razen lagomorfov, ter velike divjadi namesti oznako zdravstvene ustreznosti ali pa se oznaka namesti pod njegovim nadzorom ali njegovo odgovornostjo oziroma jo v skladu s pogoji iz odstavka 3 namesti osebje klavnice.

5. Za odločitve, sprejete po uradnem nadzoru iz odstavkov 2 in 4, je še naprej odgovoren uradni veterinar, tudi če za izvajanje ukrepa pooblasti uradnega pomočnika.

▼M3

6. Za namene uradnega nadzora iz odstavka 1, ki se izvaja v zvezi z živimi školjkami, iglokožci, plaščarji in morskimi polži, pristojni organi razvrstijo pridelovalna območja in območja za ponovno nasaditev.

▼B

7. Komisija sprejme delegirane akte v skladu s členom 144 za dopolnitev te uredbe v zvezi s posebnimi pravili za izvajanje uradnega nadzora iz odstavkov 2 do 6 tega člena, kar zadeva: (a) merila in pogoje za določitev primerov, v katerih se lahko z odstopanjem od točke (a) odstavka 2 pregled ante mortem v določenih klavnicah izvede pod nadzorom ali odgovornostjo uradnega veterinarja, če odstopanja ne vplivajo na uresničevanje ciljev te uredbe; (b) merila in pogoje za določitev primerov v zvezi s perutnino in lagomorfi, v katerih so zagotovljena zadostna jamstva, da se uradni nadzor izvede pod odgovornostjo uradnega veterinarja, kar zadeva pregled ante mortem iz točke (b) odstavka 2; (c) merila in pogoje za določitev primerov, v katerih se lahko z odstopanjem od točke (a) odstavka 2 v primeru nujnega zakola pregled ante mortem izvede izven klavnice; (d) merila in pogoje za določitev primerov, v katerih se lahko z odstopanjem od točk (a) in (b) odstavka 2 pregled ante mortem izvede na izvornem gospodarstvu; (e) merila in pogoje za določitev primerov, v katerih so zagotovljena zadostna jamstva, da se uradni nadzor izvede pod odgovornostjo uradnega veterinarja, kar zadeva pregled post mortem ter dejavnosti presoje iz točk (c) in (d) odstavka 2; (f) merila in pogoje za določitev primerov, v katerih mora z odstopanjem od točke (c) odstavka 2 v primeru nujnega zakola pregled post mortem izvesti uradni veterinar; ▼M3 (g) merila in pogoje za določitev primerov, v katerih se z odstopanjem od odstavka 6 pridelovalna območja in območja za ponovno nasaditev ne smejo razvrstiti, v zvezi s: (i) pektinidami in, (ii) kolikor niso precejevalci: iglokožci in morskimi polži; ▼B (h) posebna odstopanja v zvezi z vrstami Rangifer tarandus, Lagopus in Lagopus mutus, da bi omogočili nadaljevanje starih lokalnih in tradicionalnih običajev in praks, pod pogojem, da odstopanja ne vplivajo na uresničitev ciljev te uredbe; (i) merila in pogoje za določitev primerov, v katerih lahko z odstopanjem od točke (d) odstavka 2 uradni nadzor v razsekovalnicah izvaja osebje, ki ga v ta namen določijo pristojni organi in je ustrezno usposobljeno; (j) posebne minimalne zahteve za osebje pristojnih organov ter uradne veterinarje in uradne pomočnike, da se zagotovi ustrezno izvajanje njihovih nalog iz tega člena, vključno s posebnimi minimalnimi zahtevami za usposabljanje; (k) ustrezne minimalne zahteve za usposabljanje osebja v klavnicah, ki pomaga pri izvajanju nalog v zvezi z uradnim nadzorom in drugih uradnih dejavnosti v skladu z odstavkom 3.

8. Komisija z izvedbenimi akti določi pravila o enotnih praktičnih ureditvah za izvajanje uradnega nadzora iz tega člena, kar zadeva: (a) posebne zahteve za izvajanje uradnega nadzora in enotno najmanjšo pogostost takšnega uradnega nadzora, ob upoštevanju posebnih nevarnosti in tveganj, povezanih s posameznim proizvodom živalskega izvora in različnimi uporabljenimi postopki obdelave, kadar je zaradi odzivanja na znane enotne nevarnosti in tveganja, ki bi jih lahko predstavljali proizvodi živalskega izvora, potrebna minimalna raven uradnega nadzora; ▼M3 (b) pogoje za razvrstitev in spremljanje razvrščenih pridelovalnih območij in območij za ponovno nasaditev živih školjk, iglokožcev, plaščarjev in morskih polžev; ▼B (c) primere, v katerih morajo pristojni organi v zvezi z določenimi neskladnostmi sprejeti enega ali več ukrepov iz členov 137(2) in 138(2); (d) praktične ureditve pregledov ante mortem in post mortem iz točk (a), (b) in (c) odstavka 2, vključno s potrebnimi enotnimi zahtevami, da se zagotovi izpolnjevanje zadostnih jamstev pri izvajanju uradnega nadzora pod odgovornostjo uradnega veterinarja; (e) tehnične zahteve oznake zdravstvene ustreznosti in praktične ureditve njene namestitve; (f) posebne zahteve za izvajanje uradnega nadzora in enotno najmanjšo pogostost tega uradnega nadzora v zvezi s surovim mlekom, mlečnimi izdelki in ribiškimi proizvodi, kadar je zaradi odzivanja na znane enotne nevarnosti in tveganja, ki bi jih lahko predstavljali takšni proizvodi, potrebna minimalna raven uradnega nadzora.

Ti izvedbeni akti se sprejmejo v skladu s postopkom pregleda iz člena 145(2).

9. Države članice lahko ob upoštevanju ciljev te uredbe in zlasti zahtev glede varnosti živil sprejmejo nacionalne ukrepe za izvajanje pilotnih projektov z omejenim trajanjem in obsegom, da ocenijo alternativne praktične ureditve izvajanja uradnega nadzora v zvezi s proizvodnjo mesa. Uradno obvestilo o teh nacionalnih ukrepih se opravi v skladu s postopkom iz členov 5 in 6 Direktive (EU) 2015/1535. Rezultati ocene, ki se izvede s pilotnimi projekti, se sporočijo Komisiji, kakor hitro so na voljo.

10. Za namene člena 30 se dovoli prenos določenih nalog uradnega nadzora iz tega člena na eno ali več fizičnih oseb.

Člen 19

Posebna pravila o uradnem nadzoru in za ukrepanje pristojnih organov v zvezi z ostanki določenih snovi v živilih in krmi

1. Uradni nadzor za preverjanje skladnosti s pravili iz točk (a) in (c) člena 1(2) vključuje uradni nadzor, ki se v vseh fazah proizvodnje, predelave in distribucije izvaja nad določenimi snovmi, vključno s snovmi za uporabo v materialih, namenjenih za stik z živili, onesnaževali ter neodobrenimi, prepovedanimi in neželenimi snovmi, katerih uporaba ali prisotnost na kmetijskih rastlinah ali živalih ali uporaba za proizvodnjo ali predelavo živil ali krme bi lahko povzročila, da bi bili ostanki teh snovi prisotni v živilih ali krmi.

2. Na Komisijo se prenese pooblastilo za sprejemanje delegiranih aktov v skladu s členom 144 za dopolnitev te uredbe, s katerimi določi pravila za izvajanje uradnega nadzora iz odstavka 1 tega člena in ukrepe, ki jih pristojni organi sprejmejo po takšnem uradnem nadzoru. V teh delegiranih aktih se določijo pravila o: (a) posebnih zahtevah za izvajanje uradnega nadzora, po potrebi vključno z obsegom vzorcev ter fazo proizvodnje, predelave in distribucije, v kateri morajo biti vzorci odvzeti skladno z metodami za vzorčenje in laboratorijske analize, ki se določijo v skladu s točkama (a) in (b) člena 34(6), ob upoštevanju posebnih nevarnosti in tveganj, povezanih s snovmi iz odstavka 1 tega člena; (b) primerih, v katerih morajo pristojni organi v zvezi z neskladnostjo ali sumom nanjo sprejeti enega ali več ukrepov iz člena 137(2) in 138(2); (c) primerih, v katerih morajo pristojni organi v zvezi z neskladnostjo ali sumom nanjo, povezano z živalmi in blagom iz tretjih držav, sprejeti enega ali več ukrepov iz členov 65 do 72.

3. Komisija lahko z izvedbenimi akti določi pravila o enotnih praktičnih ureditvah za izvajanje uradnega nadzora iz odstavka 1 in ukrepe, ki jih pristojni organi sprejmejo po takšnem uradnem nadzoru, kar zadeva: (a) enotno najmanjšo pogostost takšnega uradnega nadzora, ob upoštevanju nevarnosti in tveganj, povezanih s snovmi iz odstavka 1; (b) posebne dodatne ureditve in posebno dodatno vsebino poleg tistih iz člena 110 za pripravo ustreznih delov večletnega nacionalnega načrta nadzora iz člena 109(1); (c) posebne praktične ureditve za aktivacijo mehanizma upravne podpore iz členov 102 do 108.

Ti izvedbeni akti se sprejmejo v skladu s postopkom pregleda iz člena 145(2).

4. Za namene člena 30 se dovoli prenos določenih nalog uradnega nadzora iz tega člena na eno ali več fizičnih oseb.

Člen 20

Posebna pravila o uradnem nadzoru in za ukrepanje pristojnih organov v zvezi z živalmi, proizvodi živalskega izvora, zarodnim materialom, živalskimi stranskimi proizvodi in pridobljenimi proizvodi

1. Uradni nadzor za preverjanje skladnosti s pravili iz točk (a), (c), (d) in (e) člena 1(2) vključuje uradni nadzor, ki se v vseh fazah proizvodnje, predelave in distribucije izvaja nad živalmi, proizvodi živalskega izvora, zarodnim materialom, živalskimi stranskimi proizvodi in pridobljenimi proizvodi.

2. Na Komisijo se prenese pooblastilo za sprejemanje delegiranih aktov v skladu s členom 144 za dopolnitev te uredbe, s katerimi določi pravila za izvajanje uradnega nadzora nad živalmi, proizvodi živalskega izvora, zarodnim materialom, živalskimi stranskimi proizvodi in pridobljenimi proizvodi, s katerim se preverja skladnost s pravili Unije iz točk (d) in (e) člena 1(2), ter za ukrepanje pristojnih organov po uradnem nadzoru. V teh delegiranih aktih se določijo pravila o: (a) posebnih zahtevah za izvajanje uradnega nadzora živali, proizvodov živalskega izvora in zarodnega materiala zaradi odzivanja na znane nevarnosti in tveganja za zdravje ljudi in živali z uradnim nadzorom, s katerim se preverja skladnost z ukrepi za preprečevanje in obvladovanje bolezni, določenimi v skladu s pravili iz točke (d) člena 1(2); (b) posebnih zahtevah za izvajanje uradnega nadzora živalskih stranskih proizvodov in pridobljenih proizvodov zaradi odzivanja na posebne nevarnosti in tveganja za zdravje ljudi in živali z uradnim nadzorom, s katerim se preverja skladnost s pravili iz točke (e) člena 1(2); (c) primerih, v katerih morajo pristojni organi v zvezi z neskladnostjo ali sumom nanjo sprejeti enega ali več ukrepov iz člena 137(2) in 138(2).

3. Komisija lahko z izvedbenimi akti določi pravila o enotnih praktičnih ureditvah za izvajanje uradnega nadzora iz odstavka 1, kar zadeva: (a) enotno najmanjšo pogostost takega uradnega nadzora živali, proizvodov živalskega izvora in zarodnega materiala, kadar je zaradi odzivanja na znane enotne nevarnosti in tveganja za zdravje ljudi in živali potrebna minimalna raven uradnega nadzora, s katerim se preverja skladnost z ukrepi za preprečevanje in obvladovanje bolezni, določenimi v skladu s pravili iz točke (d) člena 1(2), in (b) enotno najmanjšo pogostost takega uradnega nadzora živalskih stranskih proizvodov in pridobljenih proizvodov, kadar je zaradi odzivanja na posebne nevarnosti in tveganja za zdravje ljudi in živali potrebna minimalna raven uradnega nadzora, s katerim se preverja skladnost s pravili iz točke (e) člena 1(2).

Ti izvedbeni akti se sprejmejo v skladu s postopkom pregleda iz člena 145(2).

4. Za namene člena 30 se dovoli prenos določenih nalog uradnega nadzora iz tega člena na eno ali več fizičnih oseb.

Člen 21

Posebna pravila o uradnem nadzoru in za ukrepanje pristojnih organov v zvezi z zahtevami glede dobrobiti živali

1. Uradni nadzor za preverjanje skladnosti s pravili iz točke (f) člena 1(2) se izvaja v vseh ustreznih fazah proizvodnje, predelave in distribucije v agroživilski verigi.

2. Uradni nadzor za preverjanje skladnosti s pravili o zahtevah glede dobrobiti živali med prevozom, zlasti z Uredbo (ES) št. 1/2005, vključuje: (a) pri dolgih vožnjah med državami članicami in tretjimi državami izvajanje uradnega nadzora pred natovarjanjem za preverjanje primernosti živali za prevoz; (b) pri dolgih vožnjah domačih enoprstih kopitarjev, razen registriranih enoprstih kopitarjev, in domačega goveda, ovac, koz in prašičev med državami članicami in tretjimi državami pred temi vožnjami: (i) uradni nadzor dnevnikov vožnje za preverjanje, da je dnevnik vožnje stvaren in da je iz njega razvidna skladnost z Uredbo (ES) št. 1/2005, ter (ii) uradni nadzor za preverjanje, da ima prevoznik, naveden v dnevniku vožnje, veljavno dovoljenje za prevoznike, potrdilo o odobritvi za prevozna sredstva za dolge vožnje ter potrdila o usposobljenosti za voznike in spremne osebe; (c) na mejnih kontrolnih točkah iz člena 59(1) in izhodnih točkah: (i) uradni nadzor primernosti živali, ki se prevažajo, in prevoznih sredstev, da se preveri skladnost s poglavjem II Priloge I k Uredbi (ES) št. 1/2005 in po potrebi s poglavjem VI navedene priloge; (ii) uradni nadzor za preverjanje, da prevozniki ravnajo v skladu z veljavnimi mednarodnimi sporazumi in imajo veljavna dovoljenja za prevoznike ter potrdila o usposobljenosti za voznike in spremne osebe, ter (iii) uradni nadzor za preverjanje, ali so se domači enoprsti kopitarji in domače govedo, ovce, koze in prašiči prevažali na dolgi vožnji oziroma se še bodo.

3. Pristojni organi med izvajanjem uradnega nadzora in drugih uradnih dejavnosti sprejmejo potrebne ukrepe, da preprečijo ali čim bolj zmanjšajo kakršne koli zamude med natovarjanjem živali in njihovim odhodom ali med prevozom.

Pristojni organi živali med prevozom ne pridržijo, razen če je to nujno potrebno zaradi dobrobiti živali oziroma zdravja živali ali ljudi. Če je treba živali med prevozom pridržati za več kot dve uri, pristojni organi zagotovijo, da se živali ustrezno oskrbijo ter po potrebi nahranijo, napojijo, raztovorijo in namestijo.

4. Kadar se pri uradnem nadzoru iz točke (b) odstavka 2 ugotovi neskladnost in organizator ne sprejme ustreznih sprememb ureditve prevoza, s katerimi neskladnost pred dolgo vožnjo odpravi, pristojni organi to dolgo vožnjo prepovejo.

5. Kadar pristojni organi pri uradnem nadzoru iz točke (c) odstavka 2 ugotovijo, da živali niso primerne za zaključek vožnje, odredijo, da je treba živali raztovoriti, napojiti, nahraniti in spočiti, dokler ne bodo primerne za nadaljevanje vožnje.

6. O neskladnosti s pravili iz odstavka 1 tega člena, se za namene členov 105 in 106 uradno obvestijo tudi: (a) države članice, ki so prevozniku odobrile dovoljenje; (b) v primeru ugotovitve neskladnosti s kakršnim koli takšnim pravilom, ki se uporablja za prevozna sredstva, država članica, ki je izdala potrdilo o odobritvi za prevozno sredstvo; (c) v primeru ugotovitve neskladnosti s kakršnim koli takšnim pravilom, ki se uporablja za voznike, država članica, ki je izdala potrdilo o usposobljenosti voznika.

7. Za namene člena 30 se dovoli prenos določenih nalog uradnega nadzora iz tega člena na eno ali več fizičnih oseb.

8. Na Komisijo se prenese pooblastilo za sprejemanje delegiranih aktov v skladu s členom 144 za dopolnitev te uredbe, s katerimi določi pravila za izvajanje uradnega nadzora, s katerim se preverja skladnost s pravili Unije iz točke (f) člena 1(2). V teh delegiranih aktih se upošteva tveganje za dobrobit živali, povezano s kmetijskimi dejavnostmi, prevozom, zakolom in usmrtitvijo živali, ter določijo pravila o: (a) posebnih zahtevah za izvajanje takega uradnega nadzora zaradi odzivanja na tveganje, povezano z različnimi živalskimi vrstami in prevoznimi sredstvi, ter potrebo po preprečevanju neskladnih praks in omejevanju trpljenja živali; (b) primerih, v katerih morajo pristojni organi v zvezi z določenimi neskladnostmi sprejeti enega ali več ukrepov iz člena 137(2) in 138(2); (c) preverjanju zahtev glede dobrobiti živali na mejnih kontrolnih točkah in izhodnih točkah ter minimalnih zahtevah, ki se uporabljajo za take izhodne točke; (d) posebnih merilih in pogojih za aktivacijo mehanizmov upravne podpore iz členov 102 do 108; (e) primerih in pogojih, v katerih lahko uradni nadzor za preverjanje skladnosti z zahtevami glede dobrobiti živali vključuje uporabo posebnih kazalnikov dobrobiti živali, ki temeljijo na merljivih merilih učinkovitosti, ter oblikovanju takih kazalnikov na podlagi znanstvenih in tehničnih dokazov.

9. Komisija z izvedbenimi akti določi pravila o enotnih praktičnih ureditvah za izvajanje uradnega nadzora, s katerim se preveri skladnost s pravili Unije iz točke (f) člena 1(2) o zahtevah glede dobrobiti živali, ter za ukrepanje pristojnih organov po takem uradnem nadzoru, kar zadeva: (a) enotno najmanjšo pogostost takega uradnega nadzora, kadar je zaradi odzivanja na tveganje, povezano z različnimi živalskimi vrstami in prevoznimi sredstvi, potrebna minimalna raven uradnega nadzora, ter potrebo po preprečevanju neskladnih praks in omejevanju trpljenja živali, in (b) praktične ureditve glede vodenja pisnih zapisnikov o izvedenem uradnem nadzoru in njihovega obdobja hrambe.

Ti izvedbeni akti se sprejmejo v skladu s postopkom pregleda iz člena 145(2).

Člen 22

Posebna pravila o uradnem nadzoru in za ukrepanje pristojnih organov v zvezi z zdravjem rastlin

1. Uradni nadzor za preverjanje skladnosti s pravili iz točke (g) člena 1(2) vključuje uradni nadzor nad škodljivimi organizmi, rastlinami, rastlinskimi proizvodi in drugimi predmeti ter izvajalci poslovnih dejavnosti in drugimi osebami, za katere veljajo ta pravila.

2. Na Komisijo se prenese pooblastilo za sprejemanje delegiranih aktov v skladu s členom 144 za dopolnitev te uredbe, s katerimi določi pravila za izvajanje uradnega nadzora rastlin, rastlinskih proizvodov in drugih predmetov, s katerim se preverja skladnost s pravili Unije iz točke (g) člena 1(2), ki se uporabljajo za takšno blago, ter za ukrepanje pristojnih organov po takem uradnem nadzoru. V teh delegiranih aktih se določijo pravila o: (a) posebnih zahtevah za izvajanje takega uradnega nadzora nad vnosom določenih rastlin, rastlinskih proizvodov in drugih predmetov, za katere se uporabljajo pravila iz točke (g) člena 1(2), v Unijo in nad njihovim premikanjem v Uniji zaradi odzivanja na znane nevarnosti in tveganja za zdravje rastlin v zvezi z nekaterimi rastlinami, rastlinskimi proizvodi in drugimi predmeti z določenim poreklom ali izvorom in (b) primerih, v katerih morajo pristojni organi v zvezi z določenimi neskladnostmi sprejeti enega ali več ukrepov iz členov 137(2) in 138(2).

3. Komisija z izvedbenimi akti določi pravila o enotnih praktičnih ureditvah za izvajanje uradnega nadzora nad rastlinami, rastlinskimi proizvodi in drugimi predmeti, s katerim se preveri skladnost s pravili Unije iz točke (g) člena 1(2), ki se uporabljajo za to blago, ter za ukrepanje pristojnih organov po takem uradnem nadzoru, kar zadeva: (a) enotno najmanjšo pogostost takega uradnega nadzora, kadar je zaradi odzivanja na znane enotne nevarnosti in tveganja za zdravje rastlin v zvezi z nekaterimi rastlinami, rastlinskimi proizvodi in drugimi predmeti z določenim poreklom ali izvorom potrebna minimalna raven uradnega nadzora; (b) enotno pogostost uradnega nadzora, ki ga pristojni organi izvajajo nad izvajalci dejavnosti, pooblaščenimi za izdajanje rastlinskih potnih listov v skladu s členom 84(1) Uredbe (EU) 2016/2031, pri čemer se upošteva, ali navedeni izvajalci dejavnosti izvajajo načrt za obvladovanje fitosanitarnih tveganj iz člena 91 navedene uredbe v zvezi z rastlinami, rastlinskimi proizvodi in drugimi predmeti, ki jih proizvajajo; (c) enotno pogostost uradnega nadzora, ki ga pristojni organi izvajajo nad izvajalci dejavnosti, pooblaščenimi za namestitev oznake iz člena 96(1) Uredbe (EU) 2016/2031 ali za izdajo uradnega potrdila iz točke (a) člena 99(2) navedene uredbe.

Ti izvedbeni akti se sprejmejo v skladu s postopkom pregleda iz člena 145(2).

4. Za namene člena 30 se dovoli prenos določenih nalog uradnega nadzora iz tega člena na eno ali več fizičnih oseb.

Člen 23

Posebna pravila o uradnem nadzoru in za ukrepanje pristojnih organov v zvezi z GSO za proizvodnjo živil in krme ter gensko spremenjenimi živili in krmo

1. Uradni nadzor za preverjanje skladnosti s pravili iz točk (a), (b) in (c) člena 1(2) vključuje uradni nadzor GSO za namene proizvodnje živil in krme ter gensko spremenjenih živil in krme v vseh ustreznih fazah proizvodnje, predelave in distribucije v agroživilski verigi.

2. Na Komisijo se prenese pooblastilo za sprejemanje delegiranih aktov v skladu s členom 144 za dopolnitev te uredbe z določitvijo pravil za izvajanje uradnega nadzora iz odstavka 1 tega člena in za ukrepanje pristojnih organov po takem uradnem nadzoru. V teh delegiranih aktih se upošteva potreba po zagotavljanju minimalne ravni uradnega nadzora za preprečevanje praks, ki kršijo pravila iz točke (b) člena 1(2), in določijo: (a) posebne zahteve za izvajanje uradnega nadzora zaradi odzivanja na znane enotne nevarnosti in tveganja glede: (i) prisotnosti GSO za proizvodnjo živil in krme ter gensko spremenjenih živil in krme, ki niso odobreni v skladu z Direktivo 2001/18/ES ali Uredbo (ES) št. 1829/2003, v agroživilski verigi; (ii) gojenja GSO za proizvodnjo živil in krme ter pravilne uporabe načrta spremljanja iz točke (e) člena 13(2) Direktive 2001/18/ES ter točke (b) člena 5(5) in točke (b) člena 17(5) Uredbe (ES) št. 1829/2003; (b) primeri, v katerih morajo pristojni organi v zvezi z določenimi neskladnostmi sprejeti enega ali več ukrepov iz členov 137(2) in 138(2).

3. Komisija lahko z izvedbenimi akti določi pravila o enotnih praktičnih ureditvah za izvajanje uradnega nadzora iz odstavka 1, ob upoštevanju potrebe po zagotavljanju minimalne ravni uradnega nadzora za preprečevanje praks, ki kršijo pravila glede enotne najmanjše pogostosti takega uradnega nadzora, kadar je zaradi odzivanja na znane enotne nevarnosti in tveganja potrebna minimalna raven uradnega nadzora glede: (a) prisotnosti GSO za proizvodnjo živil in krme ter gensko spremenjenih živil in krme, ki niso odobreni v skladu z Direktivo 2001/18/ES ali Uredbo (ES) št. 1829/2003, v agroživilski verigi; (b) gojenja GSO za proizvodnjo živil in krme ter pravilne uporabe načrta spremljanja iz točke (e) člena 13(2) Direktive 2001/18/ES ter točke (b) člena 5(5) in točke (b) člena 17(5) Uredbe (ES) št. 1829/2003.

Ti izvedbeni akti se sprejmejo v skladu s postopkom pregleda iz člena 145(2).

4. Za namene člena 30 se dovoli prenos določenih nalog uradnega nadzora iz tega člena na eno ali več fizičnih oseb.

Člen 24

Posebna pravila o uradnem nadzoru in za ukrepanje pristojnih organov v zvezi s fitofarmacevtskimi sredstvi

1. Uradni nadzor za preverjanje skladnosti s pravili iz točke (h) člena 1(2) te uredbe vključuje uradni nadzor aktivnih snovi in varoval, sinergistov, dodatkov ter pomožnih sredstev iz člena 2(2) in (3) Uredbe (ES) št. 1107/2009.

2. Da bi določili pogostost uradnega nadzora na podlagi tveganja iz odstavka 1, pristojni organi upoštevajo tudi: (a) rezultate zadevnih dejavnosti spremljanja, vključno s tistimi, ki se izvajajo v zvezi z ostanki pesticidov za namene člena 32(2) Uredbe (ES) št. 396/2005 in člena 8 Direktive 2000/60/ES Evropskega parlamenta in Sveta ( 10 ); (b) informacije o neodobrenih fitofarmacevtskih sredstvih, vključno z nezakonito trgovino s fitofarmacevtskimi sredstvi, in rezultate zadevnih kontrol, ki jih izvajajo organi iz člena 8 Uredbe (EU) št. 649/2012 Evropskega parlamenta in Sveta ( 11 ), in (c) informacije o zastrupitvah, povezanih s fitofarmacevtskimi sredstvi, vključno z informacijami, ki so na voljo v skladu s členom 56 Uredbe (ES) št. 1107/2009, in informacijami o zagotavljanju nujne zdravstvene pomoči, ki jih dajo na voljo organi iz člena 45(1) Uredbe (ES) št. 1272/2008 Evropskega parlamenta in Sveta ( 12 ).

3. Na Komisijo se prenese pooblastilo za sprejemanje delegiranih aktov v skladu s členom 144 za dopolnitev te uredbe z določitvijo pravil za izvajanje uradnega nadzora iz odstavka 1 tega člena. V teh delegiranih aktih se določijo pravila o: (a) posebnih zahtevah za izvajanje takega uradnega nadzora zaradi odzivanja na znane enotne nevarnosti in tveganja, ki bi jih lahko predstavljala fitofarmacevtska sredstva, glede proizvodnje, dajanja na trg, vstopa v Unijo, označevanja, pakiranja, prevoza, skladiščenja in uporabe fitofarmacevtskih sredstev, da se zagotovi njihova varna in trajnostna uporaba ter prepreči nezakonita trgovina z njimi, in (b) primerih, v katerih morajo pristojni organi v zvezi z določeno neskladnostjo sprejeti enega ali več ukrepov iz členov 137(2) in 138(2).

4. Komisija lahko z izvedbenimi akti določi podrobna pravila o enotnih praktičnih ureditvah za izvajanje uradnega nadzora proizvodov iz odstavka 1, kar zadeva: (a) enotno najmanjšo pogostost takega uradnega nadzora, kadar je zaradi odzivanja na znane enotne nevarnosti in tveganja, ki bi jih lahko predstavljala fitofarmacevtska sredstva, potrebna minimalna raven uradnega nadzora glede proizvodnje, dajanja na trg, vstopa v Unijo, označevanja, pakiranja, prevoza, skladiščenja in uporabe fitofarmacevtskih sredstev, da se zagotovi njihova varna in trajnostna uporaba ter prepreči nezakonita trgovina z njimi; (b) zbiranje informacij, spremljanje in poročanje v zvezi s sumom zastrupitve s fitofarmacevtskimi sredstvi; (c) zbiranje informacij, spremljanje in poročanje v zvezi z neodobrenimi fitofarmacevtskimi sredstvi, vključno z nezakonito trgovino z njimi.

Ti izvedbeni akti se sprejmejo v skladu s postopkom pregleda iz člena 145(2).

5. Za namene člena 30 se dovoli prenos določenih nalog uradnega nadzora iz tega člena na eno ali več fizičnih oseb.

Člen 25

Posebna pravila za uradni nadzor in druge uradne dejavnosti v zvezi z ekološko pridelavo in označevanjem ekoloških proizvodov

Komisija lahko z izvedbenimi akti določi pravila o enotnih praktičnih ureditvah za izvajanje uradnega nadzora, s katerim se preveri skladnost s pravili iz točke (i) člena 1(2), kar zadeva:

(a) posebne zahteve in dodatno vsebino poleg tistih iz člena 110 za pripravo ustreznih delov večletnega nacionalnega načrta za nadzor iz člena 109(1) ter posebno dodatno vsebino poročila iz člena 113;

(b) posebne pristojnosti in naloge referenčnih centrov Evropske unije poleg tistih iz člena 98;

(c) praktične ureditve za aktivacijo mehanizmov upravne podpore iz členov 102 do 108, vključno z izmenjavo informacij o primerih neskladnosti ali verjetne neskladnosti med pristojnimi in pooblaščenimi telesi;

(d) metode, ki jih je treba uporabljati za vzorčenje ter laboratorijske analize in preskuse, razen kakršnih koli pravil, ki vključujejo določitev pragov.

Ti izvedbeni akti se sprejmejo v skladu s postopkom pregleda iz člena 145(2).

Člen 26

Posebna pravila o uradnem nadzoru in drugih uradnih dejavnostih, ki jih pristojni organi izvajajo v zvezi z zaščitenimi označbami porekla, zaščitenimi geografskimi označbami in zajamčenimi tradicionalnimi posebnostmi

1. Z odstopanjem od člena 31(3) lahko pristojni organi v zvezi s pravili iz točke (j) člena 1(2), kadar so prenesli pooblastilo za odločanje o odobritvi uporabe registriranega imena proizvoda, prenesejo tudi pooblastilo za uporabo naslednjih ukrepov: (a) odrejanje sistematičnega ali pogostejšega uradnega nadzora nad nekaterimi dejavnostmi zadevnega izvajalca dejavnosti; (b) odrejanje, da mora izvajalec dejavnosti pogosteje izvajati notranji nadzor; (c) odrejanje spremembe oznake zaradi skladnosti s specifikacijami proizvoda in pravili iz točke (j) člena 1(2).

2. Na Komisijo se prenese pooblastilo za sprejemanje delegiranih aktov v skladu s členom 144 za dopolnitev te uredbe, s katerimi določi pravila za izvajanje uradnega nadzora, s katerim se preverja skladnost s pravili Unije iz točke (j) člena 1(2). V teh delegiranih aktih se določijo pravila o: (a) zahtevah, metodah in tehnikah iz členov 12 in 14 za izvajanje uradnega nadzora, s katerim se preverja skladnost s specifikacijami proizvodov in zahtevami za označevanje; (b) določenih metodah in tehnikah iz člena 14 za izvajanje uradnega nadzora, namenjenega zagotavljanju sledljivosti blaga in živali, za katere se uporabljajo pravila iz točke (j) člena 1(2), v vseh fazah proizvodnje, priprave in distribucije ter zagotavljanju skladnosti z navedenimi pravili; (c) primerih, v katerih morajo pristojni organi v zvezi z določenimi neskladnostmi sprejeti enega ali več ukrepov iz člena 138(1) in (2).

3. Komisija lahko z izvedbenimi akti določi pravila o enotnih praktičnih ureditvah za izvajanje uradnega nadzora, s katerim se preveri skladnost s pravili iz točke (j) člena 1(2), kar zadeva: (a) posebne praktične ureditve za aktivacijo mehanizmov upravne podpore iz členov 102 do 108, vključno z izmenjavo informacij o primerih neskladnosti ali verjetne neskladnosti med pristojnimi in pooblaščenimi telesi, in (b) določene obveznosti pooblaščenih teles glede poročanja.

Ti izvedbeni akti se sprejmejo v skladu s postopkom pregleda iz člena 145(2).

4. Za namene člena 30 se dovoli prenos določenih nalog uradnega nadzora iz tega člena na eno ali več fizičnih oseb.

Člen 27

Posebna pravila o uradnem nadzoru in za ukrepanje pristojnih organov v primerih novo ugotovljenih tveganj v zvezi z živili in krmo

1. Na Komisijo se prenese pooblastilo za sprejemanje delegiranih aktov v skladu s členom 144 za dopolnitev te uredbe z določitvijo pravil za izvajanje uradnega nadzora nad nekaterimi kategorijami živil ali krme, s katerim se preverja skladnost s pravili iz točk (a) do (e) člena 1(2), ter za ukrepanje pristojnih organov po takem uradnem nadzoru. S temi delegiranimi akti se obravnavajo novo ugotovljena tveganja, ki bi jih živila ali krma lahko pomenila za zdravje ljudi ali živali oziroma v primeru GSO in fitofarmacevtskih sredstev tudi za okolje, ali vsa taka tveganja, ki izhajajo iz novih tipov proizvodnje ali uporabe živil ali krme, pri čemer teh tveganj ni mogoče učinkovito obravnavati brez takšnih skupnih pravil. V teh delegiranih aktih se določijo pravila o: (a) enotnih posebnih zahtevah za izvajanje uradnega nadzora zaradi odzivanja na posebne nevarnosti in tveganja, povezane s posamezno kategorijo živil in krme ter različnimi uporabljenimi postopki obdelave, in (b) primerih, v katerih morajo pristojni organi v zvezi z določenimi neskladnostmi sprejeti enega ali več ukrepov iz členov 137(2) in 138(2).

2. Komisija lahko z izvedbenimi akti določi pravila o enotnih praktičnih ureditvah za izvajanje uradnega nadzora nad nekaterimi kategorijami živil ali krme, s katerim se preverja skladnost s pravili iz točk (a) do (e) člena 1(2), da se obravnavajo novo ugotovljena tveganja, ki bi jih živila ali krma lahko pomenila za zdravje ljudi ali živali oziroma v primeru GSO in fitofarmacevtskih sredstev tudi za okolje, ali vsa taka tveganja, ki izhajajo iz novih tipov proizvodnje ali uporabe živil ali krme, pri čemer teh tveganj ni mogoče učinkovito obravnavati brez takšnih skupnih pravil, kar zadeva enotno najmanjšo pogostost takega uradnega nadzora, kadar je zaradi odzivanja na posebne nevarnosti in tveganja, povezane s posamezno kategorijo živil in krme ter različnimi uporabljenimi postopki obdelave, potrebna minimalna raven uradnega nadzora. Ti izvedbeni akti se sprejmejo v skladu s postopkom pregleda iz člena 145(2).

3. V izredno nujnih ustrezno utemeljenih primerih v zvezi z resnim tveganjem za zdravje ljudi ali živali ali za okolje Komisija v skladu s postopkom iz člena 145(3) sprejme izvedbene akte, ki se začnejo uporabljati takoj.







POGLAVJE III

Prenos določenih nalog pristojnih organov

Člen 28

Prenos določenih nalog uradnega nadzora s pristojnih organov

1. Pristojni organi lahko določene naloge uradnega nadzora prenesejo na eno ali več pooblaščenih teles ali fizičnih oseb v skladu s pogoji iz člena 29 oziroma 30. Pristojni organ zagotovi, da ima pooblaščeno telo ali fizična oseba, na katero se takšne naloge prenesejo, potrebna pooblastila za učinkovito izvajanje teh nalog.

2. Kadar se pristojni organ ali država članica odloči, da določene naloge uradnega nadzora za preverjanje skladnosti s pravili iz točke (i) člena 1(2) prenese na eno ali več pooblaščenih teles, vsakemu od njih dodeli šifro in določi ustrezne organe, ki so pristojni za odobritev pooblaščenih teles in nadzor nad njimi.

Člen 29

Pogoji za prenos določenih nalog uradnega nadzora na pooblaščena telesa

Določene naloge uradnega nadzora se na pooblaščena telesa iz člena 28(1) prenesejo pisno in v skladu z naslednjimi pogoji:

(a) prenos vsebuje natančen opis nalog uradnega nadzora, ki jih pooblaščeno telo lahko opravlja, in pogojev, v skladu s katerimi lahko opravlja te naloge;

(b) pooblaščeno telo: (i) ima strokovno znanje, opremo in infrastrukturo, ki so potrebni za opravljanje nanj prenesenih nalog uradnega nadzora; (ii) ima zadostno število ustrezno usposobljenih in izkušenih članov osebja; (iii) je nepristransko in ni v nikakršnem nasprotju interesov, zlasti pa ni v položaju, ki bi lahko neposredno ali posredno vplival na nepristranskost njegovega strokovnega ravnanja, kar zadeva izvajanje nanj prenesenih nalog uradnega nadzora; (iv) dela in je akreditiran v skladu z ustreznimi standardi za zadevne prenesene naloge, vključno s standardom EN ISO/IEC 17020 „Zahteve za delovanje različnih organov, ki izvajajo kontrolo“; (v) ima zadostna pooblastila za izvajanje nanj prenesenih nalog uradnega nadzora; in

(c) vzpostavljene so ureditve za zagotavljanje uspešnega in učinkovitega usklajevanja med pristojnimi organi, ki prenesejo naloge, in pooblaščenim telesom.

Člen 30

Pogoji za prenos določenih nalog uradnega nadzora na fizične osebe

Pristojni organi lahko naloge uradnega nadzora prenesejo na eno ali več fizičnih oseb, kadar to dovoljujejo pravila iz členov 18 do 27. Takšen prenos je v pisni obliki in izpolnjuje naslednje pogoje:

(a) prenos vsebuje natančen opis nalog uradnega nadzora, ki jih fizične osebe lahko opravljajo in pogojev, v skladu s katerimi lahko fizične osebe opravljajo te naloge;

(b) fizične osebe: (i) imajo strokovno znanje, opremo in infrastrukturo, ki so potrebni za opravljanje nanje prenesenih nalog uradnega nadzora; (ii) so ustrezno usposobljene in imajo ustrezne izkušnje; (iii) delujejo nepristransko in niso v nikakršnem nasprotju interesov, kar zadeva izvajanje nanje prenesenih nalog uradnega nadzora; in

(c) vzpostavljene so ureditve za zagotavljanje uspešnega in učinkovitega usklajevanja med pristojnimi organi, ki prenesejo naloge, in fizičnimi osebami.

Člen 31

Pogoji za prenos določenih nalog, povezanih z drugimi uradnimi dejavnostmi

1. Pristojni organi lahko prenesejo določene naloge, povezane z drugimi uradnimi dejavnostmi, na eno ali več pooblaščenih teles, če sta izpolnjena naslednja pogoja: (a) tak prenos ni prepovedan v skladu s pravili iz člena 1(2) in (b) izpolnjeni so pogoji iz člena 29(1), razen tistih, določenih v točki (b)(iv).

2. Pristojni organi lahko določene naloge, povezane z drugimi uradnimi dejavnostmi, prenesejo na eno ali več fizičnih oseb, če sta izpolnjena naslednja pogoja: (a) tak prenos je dovoljen v skladu s pravili iz člena 1(2) in (b) izpolnjeni so pogoji iz člena 30, ki se uporabljajo smiselno.

3. Pristojni organi na pooblaščeno telo ali fizično osebo ne prenesejo pristojnosti za odločanje o ukrepih iz točke (b) člena 138(1) ter člena 138(2) in (3).

Člen 32

Obveznosti pooblaščenih teles in fizičnih oseb

Pooblaščena telesa ali fizične osebe, na katere se prenesejo določene naloge uradnega nadzora v skladu s členom 28(1) ali določene naloge, povezane z drugimi uradnimi dejavnostmi, v skladu s členom 31:

(a) pristojnim organom, ki so prenesli naloge, redno in na zahtevo teh organov sporočajo rezultate uradnega nadzora in drugih uradnih dejavnosti, ki jih izvajajo;

(b) takoj obvestijo pristojne organe, ki so prenesli naloge, kadar rezultati uradnega nadzora kažejo na neskladnost ali verjetno neskladnost, razen če je določeno drugače v skladu s posebnim dogovorom med pristojnim organom in zadevnim pooblaščenim telesom ali fizično osebo; in

(c) pristojnim organom omogočijo dostop do svojih prostorov in objektov ter z njimi sodelujejo in jim pomagajo.

Člen 33

Obveznosti pristojnih organov, ki prenesejo naloge

Pristojni organi, ki so prenesli določene naloge uradnega nadzora v skladu s členom 28(1) ali določene naloge, povezane z drugimi uradnimi dejavnostmi, v skladu s členom 31 na pooblaščena telesa ali fizične osebe:

(a) organizirajo presoje ali inšpekcijske preglede takšnih teles ali oseb, kakor je potrebno in brez podvajanja, ob upoštevanju vseh akreditacij iz točke (b)(iv) člena 29;

(b) brez odlašanja v celoti ali delno prekličejo pooblastilo, kadar: (i) obstajajo dokazi, da takšno pooblaščeno telo ali fizična oseba nanj prenesenih nalog ne opravlja pravilno; (ii) pooblaščeno telo ali fizična oseba ne sprejme ustreznih in pravočasnih ukrepov za odpravo ugotovljenih pomanjkljivosti ali (iii) se izkaže, da je neodvisnost ali nepristranskost pooblaščenega telesa ali fizične osebe ogrožena. Ta točka ne posega v pristojnost pristojnih organov, da pooblastilo prekličejo iz razlogov, ki niso navedeni v tej uredbi.







POGLAVJE IV

Vzorčenje, analize, preskusi in diagnosticiranje

Člen 34

Metode, ki se uporabljajo za vzorčenje, analize, preskuse in diagnosticiranje

1. Metode, ki se uporabljajo za vzorčenje ter za laboratorijske analize, preskuse in diagnosticiranje med uradnim nadzorom in drugimi uradnimi dejavnostmi, so skladne s pravili Unije, ki določajo te metode ali merila učinkovitosti zanje.

2. Če ni pravil Unije iz odstavka 1, uradni laboratoriji v okviru uradnega nadzora in drugih uradnih dejavnosti za posebne analitske, preskusne ali diagnostične potrebe glede na njihovo ustreznost uporabijo eno od naslednjih metod: (a) razpoložljive metode, ki so skladne z ustreznimi mednarodno priznanimi pravili ali protokoli, vključno s tistimi, ki jih je sprejel Evropski odbor za standardizacijo (CEN), ali ustrezne metode, ki so jih razvili ali jih priporočajo referenčni laboratoriji Evropske unije in so validirane v skladu z mednarodno sprejetimi znanstvenimi protokoli; (b) če ni ustreznih pravil ali protokolov iz točke (a), metode, ki so skladne z ustreznimi pravili, določenimi na nacionalni ravni, oziroma – če ni niti takšnih pravil – ustrezne metode, ki so jih razvili ali jih priporočajo nacionalni referenčni laboratoriji in so validirane v skladu z mednarodno sprejetimi znanstvenimi protokoli, ali ustrezne metode, ki so razvite in validirane s študijami za validacijo metod, ki se izvedejo znotraj enega laboratorija ali med več laboratoriji, v skladu z mednarodno sprejetimi znanstvenimi protokoli.

3. Kadar so laboratorijske analize, preskusi ali diagnosticiranje nujno potrebni, ni pa na voljo nobene metode iz odstavkov 1 in 2 tega člena, lahko zadevni nacionalni referenčni laboratorij, ali če tak nacionalni referenčni laboratorij ne obstaja, kateri koli drug laboratorij, določen v skladu s členom 37(1), do validacije ustrezne metode v skladu z mednarodno sprejetimi znanstvenimi protokoli uporablja metode, ki niso metode iz odstavkov 1 in 2.

4. Kadar je to mogoče, so metode, ki se uporabljajo za laboratorijsko analizo, opredeljene z ustreznimi merili iz Priloge III.

5. Odvzem vzorcev, ravnanje z njimi in njihovo označevanje se opravijo tako, da je zagotovljena njihova pravna, znanstvena in tehnična veljavnost.

6. Komisija lahko z izvedbenimi akti določi pravila o: (a) metodah, ki jih je treba uporabljati za vzorčenje ter za laboratorijsko analizo, preskuse in diagnosticiranje; (b) merilih učinkovitosti, analitskih, preskusnih ali diagnostičnih parametrih, merilni negotovosti in postopkih za validacijo navedenih metod; (c) razlagi analitskih, preskusnih in diagnostičnih rezultatov.

Ti izvedbeni akti se sprejmejo v skladu s postopkom pregleda iz člena 145(2).

Člen 35

Drugo strokovno mnenje

1. Pristojni organi zagotovijo, da imajo izvajalci dejavnosti, katerih živali ali blago se vzorčijo, analizirajo, preskušajo ali diagnosticirajo v okviru uradnega nadzora, na lastne stroške izvajalca dejavnosti pravico do drugega strokovnega mnenja.

Pravica do drugega strokovnega mnenja izvajalcu dejavnosti zagotavlja, da lahko zahteva dokumentacijski pregled vzorčenja, analize, preskusa ali diagnosticiranja, ki ga opravi drug priznan in ustrezno kvalificiran izvedenec.

2. Kadar je to ustrezno, primerno in tehnično izvedljivo ter zlasti ob upoštevanju razširjenosti in razporeditve nevarnosti pri živalih ali blagu, pokvarljivosti vzorcev ali blaga in količine razpoložljivega substrata, pristojni organi: (a) pri odvzemu vzorca in če tako zahteva izvajalec dejavnosti, zagotovijo, da se odvzame zadostna količina, da se omogoči drugo strokovno mnenje ter pregled iz odstavka 3, če bi bilo to potrebno, ali (b) kadar ni mogoče odvzeti zadostne količine, kot je navedeno v točki (a), o tem obvestijo izvajalca dejavnosti.

Ta odstavek se ne uporablja pri ugotavljanju navzočnosti karantenskih škodljivih organizmov na rastlinah, rastlinskih proizvodih ali drugih predmetih za namene preverjanja skladnosti s pravili iz točke (g) člena 1(2).

3. Države članice lahko določijo, da lahko izvajalci dejavnosti v primeru spora med pristojnimi organi in izvajalci dejavnosti na podlagi drugega strokovnega mnenja iz odstavka 1 na lastne stroške zahtevajo pregled dokumentacije prvotne analize, preskusa ali diagnosticiranja ter po potrebi dodatno analizo, preskus ali diagnosticiranje, ki jih izvede drug uradni laboratorij.

4. Prošnja izvajalca dejavnosti za drugo strokovno mnenje na podlagi odstavka 1 tega člena ne vpliva na obveznost pristojnih organov, da hitro ukrepajo, da bi se v skladu s pravili iz člena 1(2) in to uredbo odpravila ali obvladala tveganja za zdravje ljudi, živali in rastlin ali dobrobit živali oziroma v primeru GSO in fitofarmacevtskih sredstev tudi za okolje.

Člen 36

Vzorčenje živali in blaga, ki se prodajajo prek sredstev za komuniciranje na daljavo

1. Za uradni nadzor nad živalmi in blagom, ki se prodajajo prek sredstev za komuniciranje na daljavo, se lahko uporabijo vzorci, ki jih pristojni organi naročijo pri izvajalcih dejavnosti, ne da bi pri tem razkrili svojo identiteto.

2. Ko pristojni organi dobijo vzorce, naredijo vse potrebno za zagotovitev, da izvajalci dejavnosti, pri katerih so naročili te vzorce v skladu z odstavkom 1: (a) vedo, da so bili taki vzorci odvzeti v okviru uradnega nadzora in se po potrebi analizirajo ali preskušajo za namene takega uradnega nadzora, ter (b) lahko uveljavljajo pravico do drugega strokovnega mnenja iz člena 35(1), kadar se vzorci iz odstavka 1 analizirajo ali preskusijo.

3. Odstavka 1 in 2 se uporabljata za pooblaščena telesa in fizične osebe, na katere so bile prenesene določene naloge v zvezi z uradnim nadzorom.

Člen 37

Določitev uradnih laboratorijev

1. Pristojni organi določijo uradne laboratorije za izvajanje laboratorijskih analiz, preskusov in diagnosticiranja vzorcev, odvzetih med uradnim nadzorom in drugimi uradnimi dejavnostmi, v državi članici, na katere ozemlju navedeni pristojni organi delujejo, ali v drugi državi članici ali v tretji državi, ki je pogodbenica Sporazuma o Evropskem gospodarskem prostoru.

2. Pristojni organi lahko za uradni laboratorij določijo laboratorij na ozemlju druge države članice ali tretje države, ki je pogodbenica Sporazuma o Evropskem gospodarskem prostoru, če so izpolnjeni naslednji pogoji: (a) vzpostavljene so ustrezne ureditve, v okviru katerih pristojni organi lahko izvajajo presoje in inšpekcijske preglede iz člena 39(1) ali prenesejo izvajanje takih presoj in inšpekcijskih pregledov na pristojne organe države članice ali tretje države, ki je pogodbenica Sporazuma o Evropskem gospodarskem prostoru, v kateri se nahaja laboratorij, in (b) ta laboratorij so za uradni laboratorij določili že pristojni organi države članice, na ozemlju katere se nahaja.

3. Določitev uradnega laboratorija je pisna in vključuje podroben opis: (a) nalog, ki jih laboratorij izvaja kot uradni laboratorij; (b) pogojev, v skladu s katerimi izvaja navedene naloge iz točke (a); in (c) ureditev, ki so potrebne za zagotavljanje učinkovitega usklajevanja in sodelovanja med laboratorijem in pristojnimi organi.

4. Pristojni organi lahko kot uradni laboratorij določijo samo laboratorij, ki: (a) ima strokovno znanje in izkušnje, opremo in infrastrukturo, ki so potrebni za opravljanje analiz, preskusov ali diagnosticiranja vzorcev; (b) ima zadostno število ustrezno usposobljenih, izurjenih in izkušenih članov osebja; (c) zagotavlja, da se naloge, ki se nanj prenesejo v skladu z odstavkom 1, izvajajo nepristransko in so brez nasprotja interesov, kar zadeva naloge, ki jih izvaja kot uradni laboratorij; (d) lahko pravočasno zagotovi rezultate analize, preskusa ali diagnosticiranja vzorcev, odvzetih med uradnim nadzorom in drugimi uradnimi dejavnostmi; in (e) deluje v skladu s standardom EN ISO/IEC 17025 in s katerim ga nacionalni akreditacijski organ, ki deluje v skladu z Uredbo (ES) št. 765/2008, tudi akreditira.

5. Obseg akreditacije uradnega laboratorija iz točke (e) odstavka 4: (a) vključuje tiste laboratorijske analitske, preskusne ali diagnostične metode, ki jih mora laboratorij uporabljati za analize, preskuse ali diagnosticiranje, kadar deluje kot uradni laboratorij; (b) lahko zajema eno ali več laboratorijskih analitskih, preskusnih ali diagnostičnih metod ali skupin metod; (c) se lahko določi prožno, da se lahko v obseg akreditacije poleg metod, ki jih je uradni laboratorij uporabljal, ko je dobil akreditacijo, vključijo prilagojene različice teh metod ali nove metode na podlagi validacije, ki jo opravi laboratorij sam, brez posebne ocene, ki jo nacionalni akreditacijski organ opravi pred uporabo navedenih prilagojenih ali novih metod.

6. Kadar noben uradni laboratorij, določen v Uniji ali tretji državi, ki je pogodbenica Sporazuma o Evropskem gospodarskem prostoru, v skladu z odstavkom 1, nima potrebnega strokovnega znanja in izkušenj, opreme, infrastrukture in osebja za opravljanje novih ali posebno neobičajnih laboratorijskih analiz, preskusov ali diagnosticiranja, lahko pristojni organi zaprosijo laboratorij ali diagnostični center, ki ne izpolnjuje ene ali več zahtev iz odstavkov 3 in 4, naj opravi te analize, preskuse in diagnosticiranje.

Člen 38

Obveznosti uradnih laboratorijev

1. Kadar rezultati analize, preskusa ali diagnosticiranja vzorcev, odvzetih med uradnim nadzorom ali drugimi uradnimi dejavnostmi, pokažejo tveganje za zdravje ljudi, živali ali rastlin oziroma v primeru GSO in fitofarmacevtskih sredstev tudi za okolje ali pokažejo verjetno neskladnost, uradni laboratoriji o tem nemudoma obvestijo pristojne organe, ki so jih določili za to analizo, preskus ali diagnosticiranje, ter, če je ustrezno, pooblaščena telesa ali fizične osebe, na katere so bile naloge prenesene. Vendar pa se lahko s posebnimi dogovori med pristojnimi organi, pooblaščenimi telesi ali fizičnimi osebami, na katere so bile naloge prenesene, in uradnimi laboratoriji določi, da se ne zahteva, da se te informacije zagotovijo nemudoma.

2. Uradni laboratoriji na zahtevo referenčnega laboratorija Evropske unije ali nacionalnega referenčnega laboratorija sodelujejo v medlaboratorijskih primerjalnih preskusih ali preizkusih strokovne usposobljenosti, organiziranih za analize, preskuse ali diagnosticiranje, ki jih opravljajo kot uradni laboratoriji.

3. Uradni laboratoriji na zahtevo pristojnih organov dajo javnosti na voljo imena metod, ki se uporabljajo za analize, preskuse ali diagnosticiranje v okviru uradnega nadzora in drugih uradnih dejavnosti.

4. Uradni laboratoriji na zahtevo pristojnih organov skupaj z rezultati navedejo metodo, uporabljeno za posamezno analizo, preskus ali diagnosticiranje v okviru uradnega nadzora in drugih uradnih dejavnosti.

Člen 39

Presoje uradnih laboratorijev

1. Pristojni organi organizirajo presoje uradnih laboratorijev, ki so jih določili v skladu s členom 37(1), redno in kadar menijo, da je presoja potrebna, razen če menijo, da so take presoje zaradi ocene v zvezi z akreditacijo iz točke (e) člena 37(4) nepotrebne.

2. Pristojni organi takoj prekličejo določitev uradnega laboratorija v celoti ali samo v zvezi z nekaterimi nalogami, kadar uradni laboratorij ne sprejme ustreznih in pravočasnih ukrepov, da bi izboljšal stanje, ko rezultati presoje iz odstavka 1 pokažejo kar koli od naslednjega: (a) uradni laboratorij ne izpolnjuje več pogojev iz člena 37(4) in (5); (b) ne izpolnjuje obveznosti iz člena 38; (c) ni dovolj uspešen pri medlaboratorijskih primerjalnih preskusih iz člena 38(2).

Člen 40

Odstopanja od pogoja obvezne akreditacije za nekatere uradne laboratorije

1. Z odstopanjem od točke (e) člena 37(4) lahko pristojni organi ne glede na to, ali izpolnjujejo pogoj iz navedene točke, kot uradne laboratorije določijo: (a) laboratorije: (i) katerih edina dejavnost je odkrivanje trihinele v mesu; (ii) ki za odkrivanje trihinele uporabljajo samo metode iz člena 6 Izvedbene uredbe Komisije (EU) 2015/1375 ( 13 ); (iii) ki odkrivanje trihinele opravljajo pod nadzorom pristojnih organov ali uradnega laboratorija, določenega v skladu s členom 37(1) ter akreditiranega v skladu s standardom EN ISO/IEC 17025 za uporabo metod iz točke (ii) te točke, in (iv) ki redno sodelujejo v medlaboratorijskih primerjalnih preskusih ali preizkusih strokovne usposobljenosti, ki jih organizirajo nacionalni referenčni laboratoriji v zvezi z metodami, ki jih uporabljajo za odkrivanje trihinele, ter pri navedenih preskusih dosegajo zadovoljive rezultate; (b) laboratorije, ki izvajajo samo analize, preskuse ali diagnosticiranje v okviru drugih uradnih dejavnosti, pod pogojem, da: (i) uporabljajo samo laboratorijske analitske, preskusne in diagnostične metode iz člena 34(1) ter točk (a) ali (b) člena 34(2); (ii) opravljajo analize, preskuse ali diagnosticiranje pod nadzorom pristojnih organov ali nacionalnih referenčnih laboratorijev v zvezi z metodami, ki jih uporabljajo; (iii) redno sodelujejo v medlaboratorijskih primerjalnih preskusih ali preizkusih strokovne usposobljenosti, ki jih organizirajo nacionalni referenčni laboratoriji v zvezi z metodami, ki jih uporabljajo, ter pri navedenih preskusih dosegajo zadovoljive rezultate, in (iv) imajo vzpostavljen sistem zagotavljanja kakovosti, da zagotovijo točne in zanesljive rezultate uporabljenih laboratorijskih analitskih, preskusnih in diagnostičnih metod.

2. Kadar se v zvezi z metodami, ki jih uporabljajo laboratoriji iz točke (b) odstavka (1) tega člena, zahteva potrditev rezultata laboratorijske analize, preskusa ali diagnosticiranja, potrditveno laboratorijsko analizo, preskus ali diagnosticiranje opravi uradni laboratorij, ki izpolnjuje zahteve iz točke (e) člena 37(4).

3. Uradni laboratoriji, določeni v skladu z odstavkom 1, se nahajajo v državah članicah, na ozemlju katerih imajo sedež pristojni organi, ki jih določijo.

Člen 41

Pooblastilo za sprejetje odstopanj od pogoja obvezne akreditacije vseh laboratorijskih analitskih, preskusnih in diagnostičnih metod, ki jih uporabljajo uradni laboratoriji

Komisija sprejme delegirane akte v skladu s členom 144 za dopolnitev te uredbe v zvezi s tem, v katerih primerih in pod katerimi pogoji lahko pristojni organi v skladu s členom 37(1) kot uradne laboratorije določijo laboratorije, ki ne izpolnjujejo pogojev iz točke (e) člena 37(4) v zvezi z vsemi metodami, ki jih uporabljajo za uradni nadzor ali druge uradne dejavnosti, če taki laboratoriji izpolnjujejo naslednje pogoje:

(a) delujejo in so akreditirani v skladu s standardom EN ISO/IEC 17025 za uporabo ene ali več metod, podobnih drugim metodam, ki jih uporabljajo, in reprezentativnih zanje, ter

(b) redno in znatno uporabljajo metode, za katere so pridobili akreditacijo iz točke (a) tega člena, razen kar zadeva področje iz točke (g) člena 1(2), če ni validirane metode za odkrivanje določenega škodljivega organizma na rastlinah iz člena 34(1) in (2).

Člen 42

Začasna odstopanja od pogoja obvezne akreditacije uradnih laboratorijev

1. Z odstopanjem od točke (a) člena 37(5) lahko pristojni organi obstoječi uradni laboratorij začasno določijo kot uradni laboratorij v skladu s členom 37(1) za uporabo laboratorijske analitske, preskusne ali diagnostične metode, za katero ni pridobil akreditacije iz točke (e) člena 37(4): (a) kadar se uporaba te metode na novo zahteva s pravili Unije; (b) kadar je zaradi spremembe metode, ki se uporablja, potrebna nova akreditacija ali razširitev obsega akreditacije, ki jo je uradni laboratorij že pridobil, ali (c) kadar je uporaba metode potrebna zaradi izjemnih razmer ali nastajajočega tveganja za zdravje ljudi, živali ali rastlin ali dobrobit živali oziroma v primeru GSO in fitofarmacevtskih sredstev tudi za okolje.

2. Za začasno določitev iz odstavka 1 veljajo naslednji pogoji: (a) uradni laboratorij je že akreditiran v skladu s standardom EN ISO/IEC 17025 za uporabo metode, ki je podobna metodi, ki ni vključena v obseg akreditacije; (b) uradni laboratorij ima vzpostavljen sistem zagotavljanja kakovosti, da zagotavlja točne in zanesljive rezultate pri uporabi metode, ki ni vključena v obseg veljavne akreditacije; (c) analize, preskusi ali diagnosticiranje po navedeni metodi se opravljajo pod nadzorom pristojnih organov ali nacionalnega referenčnega laboratorija.

3. Začasna določitev iz odstavka 1 ni daljša od enega leta. Lahko se enkrat obnovi za eno leto.

4. Uradni laboratoriji, določeni v skladu z odstavkom 1, se nahajajo v državah članicah, na ozemlju katerih se nahajajo pristojni organi, ki jih določijo.







POGLAVJE V

Uradni nadzor živali in blaga, ki vstopajo v Unijo

Člen 43

Uradni nadzor živali in blaga, ki vstopajo v Unijo

Uradni nadzor živali in blaga, ki vstopajo v Unijo, se organizira glede na tveganje. V zvezi z živalmi in blagom iz členov 47 in 48 se takšen uradni nadzor izvaja v skladu s členi 47 do 64.







Oddelek I

Živali in blago, razen tistih, za katere velja uradni nadzor na mejnih kontrolnih točkah iz oddelka II

Člen 44

Uradni nadzor živali in blaga, razen tistih, za katere velja uradni nadzor na mejnih kontrolnih točkah iz oddelka II

1. Pristojni organi za ugotavljanje skladnosti s pravili iz člena 1(2) izvajajo redno, glede na tveganje in ustrezno pogosto, uradni nadzor nad živalmi in blagom, ki vstopajo v Unijo, za katere se člena 47 in 48 ne uporabljata.

2. Ustrezna pogostost uradnega nadzora nad živalmi in blagom iz odstavka 1 se določi ob upoštevanju: (a) tveganj za zdravje ljudi, živali ali rastlin ali dobrobit živali oziroma v primeru GSO in fitofarmacevtskih sredstev tudi za okolje, ki so povezana z različnimi vrstami živali in blaga; (b) kakršnih koli informacij, ki kažejo na verjetnost, da bi potrošniki lahko bili zavedeni, zlasti glede vrste, istovetnosti, značilnosti, sestave, količine, trajnosti, države izvora, kraja porekla oziroma postopka proizvodnje ali izdelave blaga; (c) pretekle skladnosti z zahtevami pravil iz člena 1(2), ki se uporabljajo za zadevne živali ali blago: (i) tretje države in obrata porekla ali mesta pridelave, kakor je ustrezno; (ii) izvoznika; (iii) izvajalca dejavnosti, ki je odgovoren za pošiljko; (d) že izvedenega nadzora nad zadevnimi živalmi in blagom in (e) jamstev, ki jih dajo pristojni organi tretje države porekla glede skladnosti živali in blaga z zahtevami pravil iz člena 1(2) ali zahtevami, ki so priznane kot vsaj enakovredne tem zahtevam.

3. Uradni nadzor iz odstavka 1 se izvaja na primernih mestih na carinskem območju Unije, vključno z: (a) vstopno točko v Unijo; (b) mejno kontrolno točko; (c) točko sprostitve v prosti promet v Uniji; (d) skladišči in prostori izvajalca dejavnosti, odgovornega za pošiljko; (e) namembnim krajem.

4. Ne glede na odstavka 1 in 3 pristojni organi na mejnih kontrolnih točkah in drugih vstopnih točkah v Unijo izvajajo uradni nadzor nad naslednjim, kadar utemeljeno menijo, da bi njihov vstop v Unijo lahko pomenil tveganje za zdravje ljudi, živali ali rastlin ali dobrobit živali oziroma v primeru GSO in fitofarmacevtskih sredstev tudi za okolje: (a) prevoznimi sredstvi, tudi kadar so prazna, in (b) embalažo, vključno s paletami.

5. Pristojni organi lahko izvajajo tudi uradni nadzor nad blagom, danim v enega od carinskih postopkov iz točke (16)(a), (b) in (c) člena 5 Uredbe (EU) št. 952/2013 in ki se nahajajo v začasni hrambi, kakor je opredeljena v točki (17) člena 5 navedene uredbe.

Člen 45

Vrste uradnega nadzora živali in blaga, razen tistih, za katere velja uradni nadzor na mejnih kontrolnih točkah iz oddelka II

1. Kadar se uradni nadzor izvaja v skladu s členom 44(1): (a) vedno vključuje dokumentacijski pregled ter (b) vključuje identifikacijski pregled in fizični pregled glede na tveganje za zdravje ljudi, živali ali rastlin ali dobrobit živali oziroma v primeru GSO in fitofarmacevtskih sredstev tudi za okolje.

2. Pristojni organi izvajajo fizične preglede iz točke (b) odstavka 1 v ustreznih razmerah, ki omogočajo pravilno izvedbo preiskav.

3. Kadar se pri dokumentacijskih pregledih, identifikacijskih pregledih ali fizičnih pregledih iz odstavka 1 tega člena pokaže, da živali in blago niso skladni s pravili iz člena 1(2), se uporabljajo člen 66(1), (3) in (5), členi 67, 68 in 69, člen 71(1) in (2), člen 72(1) in (2) ter člena 137 in 138.

4. Na Komisijo se prenese pooblastilo za sprejemanje delegiranih aktov v skladu s členom 144 za dopolnitev te uredbe v zvezi s tem, v katerih primerih in pod katerimi pogoji lahko pristojni organi od izvajalcev dejavnosti zahtevajo, naj priglasijo prispetje določenega blaga, ki vstopa v Unijo.

Člen 46

Odvzeti vzorci živali in blaga, razen tistih, za katere velja uradni nadzor na mejnih kontrolnih točkah iz oddelka II

1. Kadar se odvzamejo vzorci živali in blaga, pristojni organi brez poseganja v člene 34 do 42: (a) o tem obvestijo zadevne izvajalce dejavnosti in po potrebi carinske organe ter (b) odločijo, ali je treba pridržati živali ali blago, dokler niso na voljo rezultati opravljene analize, preskusa ali diagnosticiranja, oziroma ali jih je mogoče izpustiti, pod pogojem, da je zagotovljena sledljivost živali ali blaga.

2. Komisija z izvedbenimi akt